Ana Murugarrenen “El precio de la libertad” San Francisco Women’s Independent Jaialdian birritan saritua\nEstibaliz Díaz Tena ingeniari gasteiztarra, Karrera Amaierako Proiekturik Onenaren saria\nMaría Teresa Pàmies idazlea zendu da\nAlicia Ortín, emakumeen eskubideen alde atsedenik gabe borrokatu duen emakumea\nAung San Suu Kyi, Bake Nobel Sariak, Birmaniako hauteskundeetara aurkeztuko da\nEleonora Menicucci, emakumezkoen politikarako ministro berria Brasilen\nWislava Szymborskari agurra, 1996ko Literatura Nobel Saria\nMaria da Graça Foster Petrobras-en aginduko du, Brasilgo enpresa handiena\nGolshifteh Farahani irandar aktorea, bere herritik erbesteratua\nDiana Taurasi saski baloi jokalariari jantzi estuak ez eramateagatik isuna jarri diote\nIraia Garciak Unibertsitateko Errendimendu Akademikoko Bikaintasunaren saria lortu du\nMaite Fuentes Jarduera Fisikoaren eta Kirolaren Zientzien Fakultateko dekano berria\nSusana Egea eta Cristina Ferradásek irabazi dute, ex aequo, Arte Eszenikoen Ikerkuntzarako Artez Blai IV. Nazioarteko Saria\nEunate Aguirre, bodyboardeko munduko txapelduna\nGemma Agirregomezkortak Gure Balioak Saria jaso du\nEncarnación Roca Trías Real Academia de Jurisprudencia y Legislación-eko lehenengo emakumea\nCarmen del Riego, Madrilgo Prentsa Elkarteko lehen emakume lehendakaria\nMaria Bayo Eusko Ikaskuntza saria\nTrine Sejthenek indarkeria matxistaren kontrako txartelaren lehiaketa europarra\nIsabel Burdiel 2011ko Historia Sari Nazionala\nSelma Ancira Itzulyz Itzultzailearen Lana sari Nazionala\nOlivia de Miguel, Itzulpen Onena Sari Nazionala\nFrancisca Aguirre, Poesia Sari Nazionala\nMaite Carranza, Haur eta Gazte Literatur Sari Nazionala\nTeresa López, COPA Emakume Komitearen lehendakari berria\nPatricia Sancho-Uriarte, Encarnación Goicoechea y María Dolores Guillén, UPV/EHUko ikertzaileek, Sigma-Aldrich saria jaso dute\nAna Carrasco, Beatriz Orcajo Miren Artaraz, Amaia Ríos eta Blanka Gómez de Segura Arabako Profe¬si¬o¬nal eta Enpresari Ema¬kumeen Elkarteak saritu ditu\nMariasun Landa, IV Dabilen Elea saria\nAna Borderas, 2011ko Kazetaritza Kulturaleko Sari Nazionala\nButhania Kamel lehenbiziko emakumea presidentziarako lehian\nAlmudena Grandes XIX Sor Juana Inés de la Cruz Saria\nL´Oréal-Unesco Ikerketa Poltsa eskuratu dute Espainiako bost ikerlarik\nBarbara Celis Kultur Kazetaritzarako Paco Rabal Saria\nEuskal Herriko Unibertsitateak Marilyn Strathern honoris causa doktore izendatuko du\nMire Agur Meabe, Haur eta Gazte Literaturako Euskadi Saria\nJosefina Triguero, 2011ko Manuel Irujo Saria\nAizpea Goenaga, zinemagile lez Simone Beauvoir Saria\nEllen Johnson Sirleaf, Leymah Gbowee eta Tawakkul Karman 2011ko Bakearen Nobel Saridunak\nAmale Arzelus II Antzerkizale Saria\nWangari Maathai, “ Emakume arbola” zendu da\nIkerketa sarian irabazitako 25.000 euroak dirulaguntzarako eman ditu Consuelo Guerrik\nSara Lovera ohoratua Mexikoko emakumeen eskubideak defendatzeagatik\nMaría Teresa Fernández de la Vega, Carmen Quintanilla eta Graça Machel saritu dituzte\nOfelia Rey Castelaok, María Josefa Wonenburger saria jaso du\nMaría Ángeles Durán Heras, doktore “honoris causa” izendatuko dute Valentziako Unibertsitatean\nPilar Mateo Munduko Emakume Indigenen Mugimendua aurkeztuko du Gasteizen\n● Ana Murugarrenen “El precio de la libertad” San Francisco Women’s Independent Jaialdian birritan saritua\nAna Murugarren nafarraren “El precio de la libertad” mini-telesailak Epaimahaiaren Award of Merit Sari Berezia eskuratu du eta Muntaia Onenaren Saria Women’s Film Institutek antolatutako San Francisco Women’s Independent Jaialdian. Lan hori Mario Onaindiaren bizitzan eta ibilbide politikoan oinarrituta dago. Protagonista Quim Gutiérrez da eta ekoizlea BlogMedia, TVErekin eta ETBrekin batera.\n“El precio de la libertad” Donostiako azken Zinemaldian estreinatu zen eta Montecarloko Telebista Jaialdiaren 52. edizioan sari nagusia –Urrezko Ninfa– lortzeko lehian ariko da. Jaialdi hori ekainean ospatuko da Printzerriko Grimaldi Forum-en.\nHorrez gain, hautagaia izango da datozen Telebista Akademiako Sarietarako zazpi kategoriatan; besteak beste, Zuzendaritza Onena (Ana Murugarren), Aktore Onena (Quim Gutiérrez), Ekoizpen Onena (Joaquín Trincado), Argazki Zuzendaririk Onena (Carles Gusi), Gidoi Onena (Luis Marías), Musika Onena (Javier López de Guereña) eta Fikzio Autonomiko Onena.\n● Estibaliz Díaz Tena ingeniari gasteiztarra, Karrera Amaierako Proiekturik Onenaren saria\nFabrikazio Ingeniaritzako Espainiar Elkarteak (SIF) Karrera Amaierako Proiekturik Onenaren saria eman dio UPV/EHUko Ingeniaritza Goi Eskola Teknikoko Makina Erreminta Gelako Estibaliz Díaz Tena Gasteizko ikasleari.\n'Análisis del mecanizado del cobre libre de oxígeno para instalaciones científicas' izenburupean, mekanizazio teknika berrien ikerketan oinarritzen da bere lana eta ekipamendu zientifikoen osagaiak fabrikatzeko mekanizazio lehorraren teknikan sakontzen du. Proiektu irabazlea, Ingeniaritza Goi Eskola Teknikoko Makina Erreminta eta Fabrikazio Teknologien Gelan gauzatu da.\nEtorkizunean prozesu hau kontrolatzeko gai diren zentro edo enpresetan, Know-how balio handikoa izango da, pieza eta osagaiak arrazoi termiko eta egitura arrazoiengatik kalterik izan gabe fabrikatzeko, eta prezisio handiko prozesuak gauzatzeko. Horregatik saritu du lana Fabrikazio Ingeniaritzako Espainiar Elkarteak (SIF, gazteleraz).\n● María Teresa Pàmies idazlea zendu da\nTeresa Pamiés idazle katalana pasatako martxoaren 2an zendu zen 92 urterekin. Frankismo garaian eta demokrazia eta askatasunarekin zuen konpromisoa zela eta erbestera alde egin zuten intelektualen belaunaldiaren azkeneko ordezkaria zen. Lleidako Balaguer herrian 1919an jaioa, hogei bat liburu izadtiz zituen, katalanez gahienak, hala nola, “Testament a Praga”, “Quan érem refugiats”, “Gent del meu exili” o “La memòria dels morts”. Gaztetandik politikarekin oso konprometitua, hamazazpi urterekin Kataluniako Alderdi Sozialista Batuaren (PSUC gazteleraz) alderdikide egin zen eta espainiar Gerrate Zibileko borrokalariei laguntzeko Alianza Dona Jove de Catalunya emakumezkoen erakundearen sortzaileetako bat izan zen. Gerrate zibilaren ondoren erbesteratu egin zen eta lau urtez Mexikon bizi zen, hamabi urtez Txekoslovakian eta beste hainbat, Frantzian. Pragan bizi ziren bitartean, bere aitak oroitzapenak idatzi zituen eta idazleak, Bartzelonako literatur lehiaketa batetar bidali zituen, zuzendu ondoren. “Testament a Praga” lan honengatik Katalan Letren Josep Pla Saria irabazi zuen 1970ean.\nUrte bat beranduago Kataluniara itzuli zen eta 1974ean Joan Estelrich Saria irabazi zuen “Quam érem capitans” eleberriarekin. 1984an Generalitat-aren Sant Jordiko Gurutzea jaso zuen eta 1989an, “Una palabra, otra” II. Emakumeen Narratiba Lehiaketan, - espainiar probintzi ezberdineko Emakumezkoen Liburudendak babestutako lehiaketa- lehenengo saria lortu zuen “Cómo nos fregaron, Dora” lanagatik. 2000.urtean, Bartzelonako Udalak hiritar merezimenduaren domina eman zion eta urte bat beranduago, Katalan Letren Ohorezko saria jaso zuen.\nAipatutako lanetaz aparte, “Crònica de la vetlla”, “Va ploure tot el día”, “La dona de pres”, “Amor clandestí” eta “Aquel vellet gentil i pulcre” idatzi zituen, guztiak narrazio – generoan, “Opinió de dona”antzezlanaz aparte. Poesiari dagokionez, “Cróniques de naufragio”, “La chivata” eta “Segrest amb filipina” nabarmentzen dira eta saiakeren atalean, “Una española llamada Dolores Ibárruri”, “Cartes al fill recluta”, “Gent del meu exil” eta “Memòria dels morts”. Bere azkeenko lana 2008ko “Informe al difunt” izan zen, 2007an hil zen Gregori López Raimundo bere senarraren omenez, PSUC-eko presidentea izandakoa.\n● Alicia Ortín, emakumeen eskubideen alde atsedenik gabe borrokatu duen emakumea\n“Bagenekien Alicia emakume indartsua zela, bere energia, barrea, hitzak, pentsaerak edo haserreak –beharrezkoak zirenean– María de Maeztu Foro Feministarentzako ekarpen handia izan baitziren. Batez ere, bere indarraz jabetu gara hil denean utzi duen hutsuneagatik”. Hitz horiekin oroitzen dute Gasteizko bere kideek. Alicia Ortín emakume poliedrikoa, feminista, frankismoaren aurkako borrokalaria, sindikalista, errepublikarra, internazionalista, kausa ezberdinetako militantea, eta azken unean, heriotza duin batetako militantea izan zen.\nAliciarentzak feminismoa ez zen aukera bat, ia-ia genetikoki zetorkion zerbait zen, barru-barrutik zetorkion behar bat. Agian oso gaztetandik emakumeek jasaten zituzten injustizien jakitun izan zelako, edo agian injustizia horiek oso gertutik bizi izan zituelako, bere bizitzan zehar emakumeek jasaten zuten zapalkuntza aldarrikatzeaz arduratu zen arlo guztietan. Bost anaia-arrebetatik zaharrena zen, eta 11 eta 19 urte bitartean haiek zaindu zituen, beren ama gaixotu egin baitzen. Bitartean, Irakasle-ikasketak egin zituen, eta 70. hamarkadan bukatu zuen karrera. Jaioterria zuen Cascantetik Gasteizera joan zen bizitzera. Irakaslea izan zen, pinu baten azpian ere klaseak ematen dituzten irakasle horietakoa izan zen, eta hezkuntzan ere jarrera aktibo eta parte-hartzailea izan zuen, bera halakoa baitzen.\nEz zuen inporta zein borroketan zegoen –eta borroka askotan sartuta zegoen: antifrankismoan, sindikalismoan, pedagogiaren berrikuntzan, internazionalismoan…–, baina bere ekintzaren abiapuntuan uste sendo bat zuen: zapaldutako edo baztertutako edozein kolektibotan emakumeen egoera okerragoa zela. Eta berak esfortzurik handiena egiten zuen egoera hori aldatzeko.\nBizitza osoan feminista izan zen, baina bere konpromisoak bide ezberdinak jorratu zituen, bere ibilbideak bere generazioko emakume askoren ibilbidea islatzen du. Ezkerreko militantziatik, beti borrokatu izan zuen emakumeen eskubideengatik, lehenik klandestinitatean eta ondoren LKIko kide aktibo bezala. Arabako Emakumeen Batzarra sortu zenean sartu zen mugimendu feministan, eta bertan parte hartu zuen 1976. urtetik aurrera. Lokal bat lortzen saiatu zen, baita militante berriak ere. Emakumeen oinarrizko eskubideak –trantsizioarekin “oparitu” ez zirenak, gazte askok uste duen bezala– aldarrikatu zituen. Antisorgailuengatik, abortuarengatik, dibortzioarengatik eta fabriketan lan egiten zuten emakumeen eskubideengatik borrokatu behar izan zuen. Azken hauei aurpegiratzen zieten ahaztuak sentitzen zirela batzuetan, ez baitzieten gehiegi laguntzen pentsamendua lantzerako orduan… Errebindikazio-kanpaina eta\n-ekintza ugarietan eta eztabaida ideologiko gogorretan parte hartu zuen, eta gauza asko lortu zituen.\nAliciak “militantzia bikoitza” defendatzen zuen –pentsatzen zuen alderdien estrategia politikoa eta borroka feminista uztartu zitezkeela–, beti saiatu zen elkarlanerako guneak aurkitzen desadostasunen gainetik. Baina 80ko hamarkadaren bigarren erdialdean, desadostasun politikoengatik dinamika feminista zailtzen joan zen. Aipatutakoagatik eta Aliciaren berezko berezitasunengatik, beti baitzebilen zerbaiten bila eta ez zen sekula lortutakoarekin asetzen, arlo sindikalera bideratu zituen gizarte justuago bat lortzeko ahaleginak. Eta horrela, feminista izateari utzi gabe, urte batzuetan ez zen inolako erakundeko kide izan.\nHala ere, 90. hamarkada bukaeran, mugimendu feministak ebidentzian jarri zuenean indarkeria sexista ez zela arazo pribatu bat baizik eta arazo politiko larri bat zela eta emakumeen eskubideen urratze onartezina, Aliciak kolektibo feminista ezberdinen eta emakume independentisten koordinazioa sustatu zuen. Orduan Emakumeok plataforma sortu zen, eta urte batez hileko lehen ostegunetan jende ugari biltzea lortu zuen biolentzia matxistaren aurka kontzientziatzen eta eraildako emakumeen errekonozimendua eta memoria galdatzen saiatzen zen kontzentrazioan.\nEsperientzia hori erabakigarria izan zen Aliciak modu antolatuan lan egiteko gogoa berreskuratzeko eta FFMMn sartzea erabakitzeko. Azken urteotan bere grina ezagutu dugu burutu dituen jarduera guztietan, mintegietan, konferentzietan, etab. Urraketa-egoerak detektatzeko gaitasunak azken hilabeteetan harremanetan jartzera eraman zuen emakume etorkinen kolektiboekin, etxeko lanetan aritzen diren langileekin eta mendekotasuna duten pertsonen zaintzaz arduratzen diren pertsonekin. Konbentzituta zegoen gaur egungo feminismoak emakume horiekin egon behar zuela…eta baita gizarte justuago batengatik borrokatzen dutenekin ere, hala nola, 15-Mko gazte suminduekin. Azken hauengana ere gerturatu zen.\nBeti arretaz jarraitzen zituen inguruko jendearen beharrak, eta beti prest zegoen bere denbora eta arreta kideei eskaintzako. Berak kontatzen zuen emakumeen gorputzaren medikalizazioari buruzko hitzaldi batean bururatu zitzaiola Heriotza Duin baten aldeko eskubidea Gasteizen bultzatzeko ideia. Azken aldian ilusio handienarekin lan egin du kausa honen alde. Bere bizitza justizia, berdintasuna eta elkartasunaren alde beti borrokatu izan duen emakume bati dagokion duintasunarekin bukatu du.\n● Aung San Suu Kyi, Bake Nobel Sariak, Birmaniako hauteskundeetara aurkeztuko da\nDemokraziarako Elkarte Nazionalaren buru (LND gazteleraz) eta Bake Nobel Saria den Aung San Suu Kyi, datorren apirilaren 1ean bere herrialdean ospatuko diren hauteskunde partzialetara aurkeztuko da, Birmaniako Hauteskunde Batzordeak bere hautagaitza onartu ondoren. Hauteskunde batzuetara aurkeztu daiteken lehenengo aldia da 1988an Birmaniara bueltatu zenetik, demokraziaren ezaugarri eta milaka pertsonen idolo bihurtu zenean. Suu Kyi – azkeneko 22 urteetatik 15 etxe barruko arrastatzean igaro zituena- 2010eko azaroaren 7ean ospatu ziren hauteskundeak boikotatu zituen, lehenengoak 20 urteetan, askeak eta demokratikoak ez zirelako. 1991. urtean Bake Nobel Saria eman zioten bere herria demokrazia eta giza eskubideen errespetura bideratzen saiatzeagatik.\n● Eleonora Menicucci, emakumezkoen politikarako ministro berria Brasilen\nSoziologo eta akademikoa, gerrillari ohia, feminista, bi semeen ama, dibortziatua dago eta 68 urtekin, Brasilen emakumezkoen politika defendatzeko ministro kargua onartu du. Otsailaren 10ean, kargu berriaz jabetu zenean, 70.hamarkadan Dilma Rousseff lehendakariaren kartzelako kide izan zela gogorarazi zuen 1964-1985 bitarteko diktadura militarra borrokatzeko gerrillan zeundela, eta emakumeenganako bortxakeriaren deuseztatzea lehentasuna izango duela jakin arazi zuen. Horretarako, 2006ko Maria da Penha legea – emakumeenganako bortxakeria zigortu eta erasotzaileentzako kartzela zigorra ezartzen duena- osotzea ezinbestekoa izango da.\nBaina ministro berriak, beste gai gatazkatsu bat argitu beharko du eliza katoliko eta ebanjelikoak eragiten duten presioagatik: abortuaren liberalizazioa. Karguaz jabetu aurretik, Menicuccik abortatzeko eskubidearen alde agertu zen, Kongresuko diputatu ebanjelikoen arbuioa eraginez.\nAbortua ez dela arazo ideologikoa, osasun publikokoa baizik argi utzi zuen, eta bere borrokak, emakumezkoen sexu eta ugalketa eskubideak defendatzea eta edozein emakume abortu baten ondoren ez hiltzea, du helburu. Brasilen abortua legezkoa da amaren bizitza arriskuan dagoenean soilik.\n● Wislava Szymborskari agurra, 1996ko Literatura Nobel Saria\n1996an Literatura Nobel Saria jasotzen emandako hitzaldia laburra eta ironikoa izan zen: “Idazten dudanean, nire atzean imintzioak egiten ari den norbait dudanaren sentsazioa dut. Horregatik hitz handietatik ihes egiten dut”. Hitz hauetan laburtu daiteke otsailaren 1ean Krakovian itzali zen bere bizitza zuhurra, apala eta uzkurra, literatur batzarretatik aldendua. Kritikoentzat, “poesiaren Mozart-a” zen, bere inspirazio oparo eta maisutasunez erabilitako hitzengatik.\nWislava Szymboreka 1923ko uztailaren 2an jaio zen Bnin-en (Kórnik), Poznandik gertu. Krakoviako Jagelloniana Unibertsitatean Poloniar Filosofia eta Soziologian lizentziaduna, hamar bat poema liburu idatzi zituen, baina lehenengo bietaz -1957 urtearen aurretik argitaratuak-, damutu egin zen, errealismo sozialistatik gertu zirelako.\n“Busco las palabras” izan zen bere lehenengo liburua (1945). 1952an “Por eso vivimos” poema – liburua argitaratu zuen eta bi urte beranduago, “Preguntas planteadas a una misma”. “Llamada al Yeti” (1957) lanarekin, errealismo sozialistatik aldendu zen. “Poemas escogidos” (1964), “Cien consuelos” (1967), “Poemas” (1970), “Por si acaso” (1972), “Poemas escogidos” (1973), “Tarsius y otros poemas” (1976), “Un gran número” (1977), "Poemas escogidos II" (1983), “La gente sobre el puente” (1986), “Poesía” (1987), “Velada del autor: Poemas” (1992) eta “Fin y principio” (1993) idatziko zituen ondoren. 2009an, eta ezer argitaratu gabe denbora luzez, “Aquí” poema – liburua argitaratu zen gazteleraz, ia Polonian argitaratu zen denbora berean.\n“Zycie Literackie” (“Bizitza Literarioa”) literatur aldizkarian lan egin zuen kritiko bezala 1953 eta 1981 bitartean, baita “Tygodnik Powszechne” astekarian eta “Gazeta” egunkariko liburu atalean ere. Frantziar poeten lanak itzuli zituen, batez ere Barroko arokoak. “Stancykowna” ezizenpean, poloniar “Arka” eta “Kultura” erbesteko paristar aldizkarietan kolaborazioak idatzi zituen laurogeiko hamarkadan.\nKrakoviako Literatura saria eta Poloniako Kultura Ministerioko Saria irabazi zituen 1954 eta 1963ean, hurrenez hurren, hala nola Suitzako Koscielskich Fundazioaren Z. Kalenbach saria, Goethe Saria 1991ean, Herder Saria 1995ean eta poloniar PEN Clubarena 1996ko irailaren 30ean. Urte horretan bertan, Literatura Nobel Saria irabazi zuen “ bere testuinguru historiko eta kronologikoan, giza errealitatearen zatiak zehaztasun ironikoarekin argitzeagatik”.\n● Maria da Graça Foster Petrobras-en aginduko du, Brasilgo enpresa handiena\nLehenengo aldiz Brasilgo enpresa handienak emakume batek zuzenduko du: berrogeita hemezortzi urteko Maria de Graça Foster-ek José Sérgio Gabrielliren postua hartuko du. Postu hau brasildar administrazio publikoko irrikatuenetakoa da kudeatu behar diren miloi dolarrengatik eta ematen duen botereagatik. Petrobras Estatu brasildarrak kontrolatutako kapital irekiko enpresa da - %50eko boto eskubidea duten akzioen jabe da –Sao Paulo, New York, Madril eta Buenos Airesko burtsetan kotizatzen duena.\nBrasil munduko petrolio gordineko ekoizle handienetakoa bihurtu dezaketen Presalgo petrolio – hobi handiak esploratzeko lana izango du lehendakari berriak.\nLanbidez kimikoa den Maria Graça Foster, estatuko Gas eta Energia konpainiako negozio ataleko buru exekutiboa zen 2007. urtetik eta duela 32 urte hasi zen enpresa horretan – non ardurako postuen %85a gizonezkoen esku dago-. Berea haurtzaroa eta nerabezaroa Complexo Alemaon igaro zituen, Río de Janeiroko favela handienetako bat, eta familia lagundu eta ikasketak ordaintzeko lan egin behar izan zuen. Brasilgo lehendakari den Dilma Rousseff uste osoa du beragan eta boterera iritsi zenean gobernua osatzeko deitu zion.\n● Golshifteh Farahani irandar aktorea, bere herritik erbesteratua\nGolshifteh Farahani aktore irandarra bere herritik erbesteratua izan da gerritik gora erdi biluzik azaltzegatik “Le Figaro Madame” aldizkariko erreportaje batean. Bertan, frantziar zine Akademiak César sarietara hautatuak izan diren beste aktore azaltzen dira erdi biluzik ere. Kultura Ministerioko ordezkari eta irandar gidari islamiko batek, herrira ez bueltatzeko gomendatu dio ongi etorria izango ez delako. Far News, irandar gobernuko berri – agentzia ofizialak, “Golshifteh Farahani deitoragarriaren argazki hau, zinearen zokoen alde txarra ezagutzera ematen duela” jakinarazi du ohar batean.\nGolshifteh Farahami Parisera joan zen bizitzera duela urte bat Irango zentsuragatik alde egiteko. Hollywooden lan egiten zuen lehenengo irandar aktorea izateagatik egin zen ospetsu 2008an, Ridley Scott-en “Red de mentiras” filmeko protagonista zelarik Leonardo DiCaprio eta Russell Crowe aktoreekin batera. Farahanik, bere Facebookeko orrialdera igo du argazki polemikoa eta elkartasun-adierazpen ugari jaso ditu bertan.\n● Diana Taurasi saski baloi jokalariari jantzi estuak ez eramateagatik isuna jarri diote\nDiana Taurasi, Emakumezkoen Saskibaloiko Euroliga osatzen duten 23 taldeetako jokalari bakarra izan da Nazioarteko Saskibaloiko Federakuntzaren (gazteleraz FIBA) arauak bete ez dituena janzkerari dagokionez. “Femeninoagoa” den uniformea ez janzteagatik eta bere jarreran tinko eusteagatik, 500.000 eurotik gorako isuna ezarri diote.\nFIBAk, “ galtza motzak eta kamisetak estuagoak izatea” inposatu zuen, “gorputzeko ingeradak jarraituz”, kamisetak ezin du sorbalda estali, galtzamotzaren zabalerak bi zentimetroko gehienezko tartea utzi behar du oihal eta larruaren artean, eta belaunen gainetik geratu behar da hamar zentimetrotara.\nHorrela ba, emakume kirolari profesionalek jasaten duten diskriminazioa ez du bere lan – egoeran edota gizonekin konparatuta duten ikuspen urrian eragina soilik, baita janzteko eran.\nGaur egun Turkiako Galatasaray taldean jokatzen duen hegaleko kaliforniarrak, munduko hoberenetarikoa, Euroligako arauak ez betetzea erabaki du denboraldi honetan. Lehenengo isuna 500 eurokoa da baina bikoizten doa partidu bakoitzean arauak betetzen ez dituen neurrian: 500, 1.000, 2.000… eta hamar partidu jokatu ondoren, 512.000 eurokoa da isuna.\nMadrilgo Udalerriko Emakumeen Kontseiluak, bere garaian FIBAren sexismoa salatu zuena, arau honek berezko irudiaren eskubideari kalte egiten diola gogorarazi du berriro eta Diana Taurasiri jarritako isuna kentzea eskatu du, baita beste jokalarien eta Saskibaloi Jokalarien Elkartearen babes publikoa, hala nola Patrick Bauman, Europako FIBAko zuzendariaren berehalako kargu - uztea.\n● Iraia Garciak Unibertsitateko Errendimendu Akademikoko Bikaintasunaren saria lortu du\nEHUko Zientzia eta Teknologia Fakultateko ikasle den Iraia García Santistebanek Unibertsitateko Errendimendu Akademikoko Bikaintasunaren hirugarren sari nazionala lortu du Biokimikan, Hezkuntza Ministerioak emana. Epaimahaiak kontuan izan zituen Zientzia eta Teknologia Fakultateak Biokimikan Espediente Onenari emandako Aparteko Saria eta bosgarren mailako proiektua egiteko lankidetza beka. Egun, doktorego tesia egiten ari da ikastegi horretako Genetika, Antropologia Fisikoa eta Animalien Fisiologia Saileko laborategian.\n● Maite Fuentes Jarduera Fisikoaren eta Kirolaren Zientzien Fakultateko dekano berria.\nMaite Fuentes Azpirozek Inés García ordeztu du dekano gisa Arabako Campuseko EHUko Jarduera Fisikoaren eta Kirolaren Zientzien Fakultatean. Dekano berriak lizentziatura du, Madrilgo Unibertsitate Politeknikoko Jarduera Fisikoan, eta diplomatura, Magisteritzan (EHU). Horrez gain, kirol munduarekin lotura izan du, eta, batez ere, saskibaloiarekin, jokalari internazionala izatera iritsi zelarik. 1991. urtean saskibaloiko klaseak ematen hasi zen gaur egun dekanoa den fakultate berean. Ikertzaile lanean ari zela, bere ikasketak kirolarien prestakuntzan zentratu dira, eta, bereziki, minibasketean. ANADECOL, kirol kolektiboetan espezializatzen den Unibertsitateen arteko ikerketa-taldeko partaide da.\n● Susana Egea eta Cristina Ferradásek irabazi dute, ex aequo, Arte Eszenikoen Ikerkuntzarako Artez Blai IV. Nazioarteko Saria\nSusana Egea kataluniarrak aurkeztutako ‘La interpretación actoral en la escena operística. Análisis en torno a una especificidad’ eta Cristina Ferradás galiziarrak idatzitako ‘La construcción del espectador en el teatro breve de José Sanchis Sinisterra’ Arte Eszenikoen Ikerkuntzarako Artez Blai IV. Nazioarteko Sariaren irabazle suertatu dira. Hala erabaki du antzerki zuzendaria eta sariaren lehenengo edizioko irabazlea den Borja Ruiz, Madrilgo Antzerki Dokumentazio Zentroko kidea den Berta Muñoz eta Artez Aldizkariko zuzendaria eta antzerki kritikaria den Carlos Gilek osatutako epaimahaiak. Ikerkuntza testuak jasotzen dituzten liburu bana plazaratuko ditu Artezblai Argitaletxeak, aurreko edizioetan Borja Ruiz, José Luis Arce, Zulai Macias eta Denis Rafteren lanekin egin duen bezala.\nSusana Egeak operarako antzezpenaren inguruko lan teorikoa egin du, teknika desberdinen batuketaz haratago doan baterakotasunaren bidea defendatuz. “Ahotsa, emozio eta mugimendua hasi eta batetik eta batera garatzen dituen teknikaren alde gaude, operan antzezteak bereizitasuna eskatzen duen heinean”, dio egileak.\nCristina Ferradásek, bestalde, José Sanchis Sinisterra antzerkigileak sortutako antzezlan laburren inguruko ikerketa proposatu du, betiere ikuslearekiko duten eraginean oinarrituta.\nArtez Blai Kultur Elkarteak antolatuta eta Bizkaiko Foru Diputazioaren laguntzarekin burututako Arte Eszenikoen Ikerkuntzarako Sariaren laugarren edizio honetan inoiz baino lan gehiago jaso dira, jatorriak honako hauek direlarik: Argentina (12), Venezuela (4), Kolonbia (3), EEBB (1), Kuba (1), MexiKo (1), El Salvador (1), Galizia (4), Euskal Herria (3), Madril (3), Andaluzia (2), Valentzia (2), Asturias (1), Katalunia (1) eta Gaztela eta Leon (1).\n● Eunate Aguirre, bodyboardeko munduko txapelduna.\nEunate Aguirre bizkaitarrak (Bilbo, 1982) bodyboardeko –surfaren espezialitate bateko– txapelduna izatea lortu zuen azaroaren 27an Azores Uharteetan. Etenik gabeko lana izan da 13 urte dituenetik. Sopelanan egunero egindako entrenamenduek eta adore hauskaitzak oraindik ere hein handi batean gizonezkoa den kirol honen gailurreraino eraman dute.\n16 urterekin txapelketa nazionalak irabazten hasi zen eta laster bere ibilbidea sostengatu duten babesleei deigarri gertatu zitzaien. Bere hurrengo helmuga europar zirkuitua izan zen eta eutsi egin zion. Txapelketa askoren finaletara iritsi zen eta Europa junior-eko txapelketa bitan irabazi zuen (1998-1999 / 1999-2000). Munduko zirkuitua hurrengo etapa izan zen eta ez zen batere erraza izan, planetako bodyboarder onenekin indarrak neurtu behar izan baitzituen. Japoniara, Brasilera, Hawaiira, Kaliforniara, Australiara, Hego Afrikara bidaiatu zuen… proba hauek antolatzen dituzten hondartza hoberenetara. 2004an mundialean bederatzigarren postua lortu eta Europako podium-ean hirugarren lekua hartu zuen. Hurrengo urtean zirkuitu kontinentalean berriz maila eman eta aldi honetan bigarren postua lortu zuen. 2006. urtean Eunatek bigarren postua lortu zuen Ranking Mundialean, eta berriro ere Europako txapeldunorde izan zen. Hurrengo urtean Europako txapeldunaren titulua lortu zuen. 2008an munduko txapelketako laugarren postua lortu zuen kemen handiz, eta 2009. urtean ia berriro lortu zuen bigarren postuan geratu zenean.\n● Gemma Agirregomezkortak Gure Balioak Saria jaso du\n“Gemma Agirregomezkortak ezin hobeki ordezkatzen ditu Debabarrenan bultzatu nahi ditugun lau baloreak: errespetua, osotasuna, espiritu ekintzailea eta lankidetza eta elkarlana”, ziurtatu zuen Gure Balioak Saria entregatu zuen epaimahaiak Ermuako Lobiano Jauregian azaroaren 10ean.\nEpaimahaiak nabarmendu zuen irabazlearen “ekimena , elkartasuna, osotasuna, iraunkortasuna, pertsonekiko errespetua eta horien kulturekiko eta, batez ere, bere borrokarako kemena eta oztopoak gainditzeko gaitasuna”. 12 urterekin diagnostikatu zioten desgaitasunaren ondorioz mugak dituen arren, Gemma pertsona ekintzailea izan da eta da, baita pertsona osoa eta solidarioa ere. Oso gaztetatik kolektibo-mota ezberdinak bultzatzen hasi zen, hala nola desgaitasunak zituzten taldeak, emakumeen elkarteak, baita ere droga-mendekotasunaren prebentziorako eta HIESA duten pertsonen autolaguntzarako elkarteak.\nTere Gancheguik, aurreko edizioko irabazleak, entregatu zion saria.\nEgindako diskurtsoan, Agirregomezkortak esker oneko hitzak izan zituen Tere eta Elgoibarko herritar guztientzako. Halaber, Miskik Perun egindako lana gogoratu zuen eta “quechua hizkuntzan bukatu zuen “Gora Elgoibar” esanez.\n● Encarnación Roca Trías Real Academia de Jurisprudencia y Legislación-eko lehenengo emakumea\nEncarnación Roca Trías (Bartzelona, 1944) legelaria, Zuzenbide Zibileko katedraduna eta Auzitegi Goreneko epailea Real Academia de Jurisprudencia y Legislación-en sartu den lehenengo emakumea da.\nEncarnación Roca moldeak apurtzen ohituta dago gizonek kontrolatutako lanbide bat aukeratu baitzuen. 1978an Zuzenbide Zibileko lehen emakume katedraduna izan zen Espainian. Egoera hartan, lehen aldiz sentitu bazuen ere emakume izatea eragozpen bat izan zitekeela, ez du inoiz gehiago horrelakorik sentitu. 12 urte beranduago, katedra gainditua zuenean beste muga bat gainditu zuen, bera izan baitzen Academia de Jurisprudencia y Legislación de Cataluña-n sartu zen lehenengo emakumea. Kataluniako familia-zuzenbidean aditua zen emakume hori Auzitegi Goreneko Sala Zibileko lehen emakume epailea izan zen eta erakundean sartzen zen laugarrena.\nAparteko curriculuma bazuen ere, Rocak gogor lan egin behar izan du Real Academia de Jurisprudencia y Legislación-en sartzeko. Lehenengo aukeran, orain dela hilabete batzuk, hautagai ezberdinak zeuden, baina hiru botazioren buruan eserlekua bete gabe geratu zen. Azaroaren 21ean, hautagai bakarra izaki, irabazi egin zuen. Bere hautagaitza Gracía de Enterría, Menéndez Menéndez eta López Vilas akademikoek aurkeztu zuten. Akademiko berriak aukeratu duen sarrera-diskurtsoa zuzenbide-familian gizarteko aldaketek duten eraginari buruzkoa izango da.\nEspainiako Insitutua osatzen duten zortzi akademia errealek 347 kide dituzte eta horietatik soilik 20 dira emakumezkoak, hau da %5,76. Ondorengo hiru erakundek euren organigraman emakumezko akademiko bat dute: Real Academia de Jurisprudencia y Legislación, Real academia de Ciencias Morales y Políticas eta Real academia de Medicina. Aldiz, Real Academia de Ciencias Exactas-ek, Real Academia de Físicas y Naturales-ek eta Real Academia de Historia y Bellas Artes de San Fernando-k bina emakume dituzte. Emakumezko akademiko gehien Real Academia de Farmacia-k ditu –40 kide, eta horietatik 6 emakumezkoak dira– eta Real Academia Española-k –42 kide, eta horietatik 5 emakumezkoak dira–.\n● Carmen del Riego, Madrilgo Prentsa Elkarteko lehen emakume lehendakaria\nCarmen Del Riego (Oviedo, 1960) kazetaria Madrilgo Prentsa Elkarteko lehen emakume lehendakari izendatu dute elkarteak dituen 116 urte hauetan. Emandako botoen %45ak haren hautagaitza babestu zuen, Fernando Jauregui eta Juan Caño-renak babestu ordez. Datozen lau urteetan lehenengo lehendakariordea Marisa Ciriza izango da, bigarrena Javier Olave eta hirugarrena Miguel Angel Noceda. Idazkari Nagusia María Jesús Chao izango da eta idazkariordea Nemesio Rodríguez.\nCarmen Del Riego La Vanguardiako kronista politikoa izan da, baita SER Kateko, Telemadrid-eko eta Canal 9-ko tertulianoa ere. Bere kargu berritik kazetaritzako praktika onak defendatu nahi ditu “galdutako sinesgarritasuna” berreskuratzeko eta medioetako eredua eztabaidatzeko. “Aurrera egitea hobetzeko”, horixe izan zen bere hautagaitzan erabilitako lema, eta orain arreta berezia jartzeko konpromisoa hartu du kazetaritzak dituen langabeziaren arazoetan eta komunikabideetan gertatzen diren kaleratzeetan –krisia hasi zenetik 4000tik gora–.\nEra berean, erabaki du Lehen Enplegua izeneko Programa eta Caixa-rekin sinatutako hitzarmena lehenestea, eskoletan irakurtzen diren egunkariak sustatzeko.\nBere programako beste puntu interesgarri bat galderarik gabeko prentsaurrekoei egindako kritika izan da.\n● Maria Bayo Eusko Ikaskuntza saria\nMaria Bayo sopranoak Humanitate, Kultura eta Zientzia Sozialen Eusko Ikaskuntza Saria jaso zuen Donostiako Miramar Jauregian joan den azaroaren 25ean. Angel Gabilondo Hezkuntza ministroa bertaratu zen ekitaldira. Jose Maria Muñoak, epaimahaikideen buruak, Mariaren ezaugarri bat azpimarratu zuen “jaso duen sariaren filosofiarekin bat ondo datorrelako: ahaleginak eginez lorturiko meritu pertsonala”.\nAho batez erabaki zuen epaimahaiak saria ematea “ ibilbide artistiko eta kulturala eta balio humanoagatik ez ezik musika ondasuna berreskuratzeko egiten dituen ahaleginengatik. Beste meritu batzuk ere aipatu zituzten, hala nola, “kontzertu kantak zabaltzeko saiakerak eta euskaraz abesten duela nahiz eta euskalduna ez izan”.\nHorretaz gain, hainbat euskal maisuen kantak (Arambarri, Guridi eta Canteloube, besteak beste) grabatu dituela gaineratu zuten. Sari banaketako ekitaldian Maria Bayok karrerako 23 urte laburtu zituen “ikasteko etengabeko prozesua” izan direla esanez. Halaber, bere lehenbiziko maisuak gogora ekarri zituen eta baita Mozart eta Bach ere. Azken horiek dira gehien miresten dituen musika egileak. Operari buruz jardun zuenean, aurrekontu guztietarako sarrerak egonik “elistista” delako aurreiritzia atzean utzi behar litzatekeela adierazi zuen. “Partidu edo rock kontzertuen sarreren prezioa, berriz, ez da eztabaidatzen”.\nMaria Bayo 2009ko Musika Sari Nazionala izan zen eta nazioartekoan itzal handiko ahotsetako bat da. Operako rol anitz antzeztu ditu, Barrokotik hasita (Cavalli, Graun, Hasse, Haendel, etab.) XX mendera iritsita (Debussy, Granados, Falla, Poulenc, Stravinski). Rossini eta Eskola frantziarra ( Gounod, Bizet, Offenbach y Massenet) bere kuttunenak dira. Munduko antzeztoki puntakoenetan abesten ohi du:\nScala (Milan) Staatsoper (Berlin), Hamburgo, Munich, Dresde, La Monnaie, Covent Garden, Teatro Colón (Buenos Aires), Metropolitan (New York); La Bastille, Palais Garnier eta Théâtre Chatelet (Paris), Roma, Bologna, Florencia, Viena, Teatro Real eta La Zarzuela (Madril), Liceu (Bartzelona), Bilbo, Sevilla, Iruña, La Coruña, Lisboa, San Frantzisko, Los Angeles, Houston, Sâo Paulo, Lyon, Ginebra, Marsella, Montpellier, Montecarlo, Tel-Aviv, Tokio; Salzburg, Aix-en-Provence, Granada, Perelada, Beaune, Ruhr Triennale jaialdietan eta Donostiako Hamabostaldian, besteak beste.\nEusko Ikaskuntza Saria 1995tik sortu zenetik behin bakarrik eman diote emakume bati (Maïté Lafourcade) . Sariak 20.000 euroko diru laguntza du.\n● Trine Sejthenek indarkeria matxistaren kontrako txartelaren lehiaketa europarra\nDanimarkako Trine Sejthen diseinatzaileak “La Violencia no es siempre visible/ Indarkeria ez da beti ikusgai izaten” lanagatik indarkeria matxistaren kontrako Txartel Lehiaketa Europarra irabazi du. Lehiaketaren antolatzaileak honako hauek dira: Mendebaldeko Europarako Nazio Batuen Eskualdeetako Informazio zentroa eta NBE Emakumeak. Lehenbiziko edizio honetan 40 herrialdetako 2.700 lan aurkeztu dira.\nTrine Sejthenekekin batera beste bi diseinatzaile saritu dituzte: Kosovoko Gjoke Gojani eta Raphaelle Moreau, batak herri botazioa eta besteak Gaztedia saria irabazi dutelarik.\nSari banaketa ondoren joan den azaroaren 25ean argitaratu zen txartel irabazlean Europako prentsan. Egun, Bruselako Harlan Levey Proiektu Galerian erakusketan ikusgai dago beste 30 lan finalistekin batera. Erakusketa Mosku, Praga eta Kievera iritsiko da laster.\n● Isabel Burdiel 2011ko Historia Sari Nazionala\nAurtengo Historia Nazional saria Isabel Burdielek irabazi du (1958). Valentziako Unibertsitateko Historia Garaikideko Katedratikoak “Isabel II. Una biografía (1830-1904)” lanagatik jaso du Kultur Ministerioaren aipamena. 20.000 euroko diru laguntza duen errekonozimenduak Espainiako historian egiten ari diren ikerketa eta ikasketak eskertu eta bultzatu nahi ditu.\nIsabel Burdielen espezialitatea XIX mendeko liberalismoaren historia politiko eta kulturala da. Idazlan ugari idatzi ditu, hala nola, “La política de los notables” (1987) “Vindicación de los derechos de la mujer de Mary Wollstonecraft “ l(1994), Mary Shelleyren “Frankenstein” (1996) liburuen edizio kritikoak, “La dama de blanco” saiakera. 2004an “Isabel II. No se puede reinar inocentemente” bukatu gabeko biografia argitara eman zuen. 2010ean beste biografia bat kaleratu du, saria irabazi duena, hain zuzen ere.\nErregina 16 urte zituela gorrotatzen zuen lehengusu batekin ezkonarazi zuten; gobernuaren ardura 13 urte hartu behar izan zuen eta denboraren poderioz monarkia eta herrialderako pertsonaia negatiboa bihurtu zen. Burdiel irakasleak aldaketaren arrazoiak ikertu ditu.\n● Selma Ancira Itzulyz Itzultzailearen Lana sari Nazionala\nJatorri mexikarreko Selma Ancira filologoak itzultzaile baten lanari Kultur Ministerioak ematen duen Sari Nazionala irabazi du. Errusiako XIX mendeko literatura eta Literatur garaikide greziarra dira haren espezialitateak. Marina Tsvietaievaren prosa gehiena itzuli du gaztelaniara eta Alexandr Pushkin, Nikolai Gogol, Fiodor Dostoievski, Ivan Goncharov, Ivan Bunin, Mijail Bulgakov, Boris Pasternak, Serguei Eisenstein, Nina Berberova, Ósip Mandelshtam, Bulat Okudzhava, Izrail Metter eta Lev Tolstoi idazleen itzultzailea da.\nLiteratur greziarraren arloan Giorgos Seferisen saiakerak, Yannis Ritsosen olerkiak, Yakobos Kampanellisen lanak de Maria Iordaniduren eta “Loxandra” eleberria itzuli du.1988 tik Bartzelonan bizi da. Selma Ancira Espainiako nazionalitatea du.\n● Olivia de Miguel, Itzulpen Onena Sari Nazionala\nOlivia de Miguelek Kultur Ministerioaren Itzulpen Onenaren Saria jaso du Marianne Mooren “Poesía completa” lanagatik. 20.000 euroko diru laguntzaz hornituriko errekonozimenduak Espainiako edozein hizkuntzetara eginiko testu atzerritarraren itzulpena saritzen du. Olivia de Miguel (Logroño, 1948) Zaragozako unibertsitatean Filologia Anglogermanikoan lizentziatua da eta Bartzelonako Unibertsitateko doktorea “Itzulpenaren Teoria” arloan. Egun, Pompeu Fabra Unibertsitateko Traducció i Interpretació Fakultateko irakaslea dihardu. Itzultzaile gisa honako argitaletxeekin lan egiten du: El Acantilado, Siruela, Alba, Tusquets, Destino, Hiperión, Galaxia Gutenberg, Edhasa, Ediciones del Bronce, Random House Mondadori eta Global Rhythm. Haren itzulpenetan Joan Didionen “Una liturgia común”, eta George Orwelen “1984” nabarmentzekoak dira. G. K. Chestertonen “Autobiografía” lanagatik Ángel Crespo Itzulpen Saria irabazi zuen, Catalunyako Idazleen Kolegioak ematen duena, hain zuzen.\n● Francisca Aguirre, Poesia Sari Nazionala\nFrancisca Aguirre, (Alacant, 1930), Kultura Ministeritzaren Poesiako Sari Nazionala irabazi du “Historia de una anatomía” lanagatik. Testuak iaz Miguel Hernández Poesia Sari Internazionala lortu zuen ere. Lan honetan, bere bizitza eta familia gertaerei buruz idazten du, esaterako, Lorenzo Aguirre margolariaren heriotzaz mintzo da. Idazlearen aita zena errepublikarra izateagatik frankismoak garrotez hildako azken pertsona (1942) izan zen Espainian.\nFélix Grande poetarekin ezkondua eta baita beste poeta baten ama denak liburua aldarrikapen oihua dela zehaztu du: “ Margolari errepublikar baten alaba naizela esan nahi nuen eta testuan , gizon alaia zela argi utzi, bizitza, pintura eta bere emaztea maite zituena, eta guzti honen gainetik, justizia. Legezko gobernu bat defendatzeagatik asasinatutako margolari zoragarria zen”.\nOlerkaria Paca Aguirre izenez ezagutzen dugu literatur munduan. 1972an argitaratu zuen bere lehenengo eleberria. Haren lanan artean “Los maestros cantores”, “La otra música”, “Que planche Rosa Luxemburgo” (Galiana Saria, 2004), “Espejito, espejito” oroitzapen liburua, “Itaca” (Leopoldo Panero Poesia saria), “Los trescientos escalones” (Irun Hiria Saria), “Ensayo general”(Esquio Saria), “Pavana del desasosiego” (María Isabel Fernández Simal Saria), “La herida absurda” eta “Nanas para dormir desperdicios” (Institución Alfonso El Magnánimo Erakundearen Balentzia Saria) aurkitzen ditugu. Haren idazlanak valentzierara, ingelesera, frantsesera, italierara, portugalera eta arabiarrera itzuli dira.\nHogei mila euroz esleitutako sari honen epaimahaia Soledad Puértolas, Manuel Rivas, Juan Carlos Mestre, Jon Kortazar, Vinyet Panyella, Asunción Escribano, Paula Izquierdo, Ángel Luis Prieto eta Teresa Martín Pecesek osatu dute.\n● Maite Carranza, Haur eta Gazte Literatur Sari Nazionala.\nMaite Carranza idazle katalanak (Bartzelona, 1958) Kultura Ministeritzak ematen duen Haur eta Gazte Literatur Sari Nazionala irabazi du katalanez idatzitako “Paraules emmetzinades” (Pozoindutako hitzak) lanagatik. Eleberria, adingabeen abusuei buruzkoa, Natayscha Kampusch austriar gaztearen kasua dela eta – zortzi urtez gizon batek bahiturik egon zena- idatzi zuen.\nMaite Carranza 25 urtez darama haur eta gazte literaturaren gaian, eta berrogei bat titulu idatzi ditu. Bere lehenengo lanak, “¡Toma castaña!”, Crítica Serra d´Or saria irabazi zuen, “Paraules emmetzinades” ere irabazi duena. Bere “Trilogía de las brujas” hogei hizkuntzatara itzuli da. Helduentzako idatzi du ere: “Sin invierno” (1999), mota honetako lehenengo eleberria izan zen. Bi urte beranduago, TV3 telebistarentzako hasi zen lanean telesail gidoilari bezala.\n2011ko Haur eta Gazte Literatur Sari Nazionaleko Epaimahaia, Rosario Álvarez, Itziar Zubizarreta, Lidia Pons, Ramón Nicolás, Gemma Lluch, Antonio Hernández, Amaya Corral eta Gracia Iglesiasek osatu dute, 2009 eta 2010eko Alfredo Gómez Cerdá eta Eliacer Cansino Macías irabazleekin batera.\n● Teresa López, COPA Emakume Komitearen lehendakari berria.\nFademur, Landatar Munduko Emakumeen Elkarteen Federazioaren lehendakaria den Teresa López, COPA, Nekazaritza-elkarte profesionaletako emakume komitearen lehendakari hautatua izan da herri ezberdinetako ordezkariekin Bruselan burututako asanbladan.\nTeresa Lópezek, Espainian duela gutxi onartu den Nekazaritza-ustiategien titulartasun partekatuaren legeaz aritu da, nekazaritza arloko familia ustiapenetan emakumeek egiten duten lanari ikusgarritasuna eta esker ona emateko adibide moduan. Hemendik aurrera, Europar Batasuneko emakume nekazari eta ganaduzaleenganako esker ona sustatzea izango du erronka , besteak beste.\n● Patricia Sancho-Uriarte, Encarnación Goicoechea y María Dolores Guillén, UPV/EHUko ikertzaileek, Sigma-Aldrich saria jaso dute\nUPV/EHUko Farmazia Fakultateko Elikagaien Teknologia Arloko “Elikagaien Prozesatzea, Kalitatea eta Segurtasuna” (Procayseal) ikerketa-taldekoak diren Patricia Sancho-Uriarte, Encarnación Goicoechea eta Mª Dolores Guillén ikertzaileek saria jaso zuten Kimika Analitikoko Espainiako Elkarteak (SEQA) antolatutako Analisi Instrumentaleko 13. Jardunaldietan. Jardunaldi horiek Bartzelonan egin ziren 2011ko azaroaren 14tik 16ra. 2011ko apirilean Journal of Food Science and Agriculture aldizkarian argitaratu zen “Volatile components of several virgin and refined oils differing in their botanical origin" izeneko euren lana saritua izan zen, olio jangarrien gaineko ezagutzari eginiko ekarpenagatik, horien osagai hegazkorrak aztertuta Fase Solidoko Mikroerauzketaren (SPME) bidez, eta jarraian Gasen Kromatografia/Masen Espektrometria (GC/MS) eginda. Lan horrek frogatu du olio baten osagai hegazkorren artean, aroma eta neurri handi batean zaporea eragiten dituzten konposatuez gain, jatorri botanikoaren markatzaileak, olioari edo horren jatorria diren haziei egin zaizkien prozesuen markatzaileak eta oxidazio- edo narriadura-mailaren markatzaileak daudela; azken finean, agerian utzi dute olioaren osagai hegazkorrek balio handiko informazioa ematen dutela olio jangarrien kalitateari eta segurtasunari buruz. UPV/EHUko Procayseal ikerketa-taldea 90. hamarkadako erdialdetik ari da lanean animalia- eta landare-jatorria daukaten koipe eta olio jangarrien osaera, oxidazio-egonkortasuna eta prozesatze-baldintza ezberdinen pean daukaten portaera aztertzen. Horretarako, espektroskopia-tekniketan oinarritutako metodologia espezifikoak garatu ditu. Gaur egun, metodologia horiek nazioarteko beste ikerketa-talde batzuek ere erabiltzen dituzte oso eremu ezberdinetan (giza ehunak, biofuel-oila...). Talde horren ikerketek agerian utzi dute olio batzuen prozesatze termikoan aldehido oxigenatuak alfa, beta-insaturatuak sortzen direla, hala nola, 4-hidroxi-2-nonenala. Olio degradatu batzuetan dauden konposatu horiek genotoxikoak eta zitotoxikoak dira, eta, gaur egun, endekapenezko gaixotasunak (hala nola minbizia, Alzheimerra, Parkinsona, etab.) sor ditzaketen eragiletzat hartzen dira.\n● Ana Carrasco, Beatriz Orcajo Miren Artaraz, Amaia Ríos eta Blanka Gómez de Segura Arabako Profesional eta Enpresari Emakumeen Elkarteak saritu ditu\nAMPEAk, Arabako Profesional eta Enpresari Emakumeen Elkarteak, XI edizioko saridunak izateko Beatriz Orcajo, Ana Carrasco, Miren Artaraz, Amaia Rios eta Blanka Gomez de Segura aukeratu ditu.\nAna Carrasco biologoak 2011n jaso zuen saria. Arabako patata ereintza aeropponikoaren arduraduna da. Teknika horri esker, patatak zoruan landuta egon beharrean, airean hazten dira eta ekoizpena handiago lortzen da eta gainera gaixotasun kopuruak behera egiten du. Carrascorekin batera Eva López de Arroyabe abelduna eta Pilar García Merino argazkilari hautagaiak izan dira.\nBeatriz Orcajok Juber klinikako podologia espezialistak emakumezko enpresaria kategoriako sari lortu zuen. Sari horretarako beste hautagai hauek izan ziren: Pitimini haurren moda dendako Miren Nekane González eta Iturgintza lanetako Incafrisako enpresako Monica del Campo.\nMiren Artarazek, Arabako Campuseko Enpresa Ikasketako zuzendariak, emakume zuzendarien saria lortu zuen. Kategoria horretako beste hautagaiak Elena Zudaire kazetaria eta Esperanza Gómez dela Iglesia, agente komertzialen kolegioko presidentea izan ziren . Artarazek idatziriko tesian Gasteizko hondakinen kudeaketa jasangarria ikertu zuen. Horretarako administrazio, enpresen eta hiritarren inplikazioa nahitaezkoa dela deritzo. Hondakin gutxiago sortzeko beharra eta hondakinen kudeaketa zuzenago baten premia dagoela dio bere ikerketako ondoriorik nabarmenak.\nBiziera enpresako Amaia Ríos diseinatzaileak enpresa gaztearen kategoriako saria jaso zuen. Enpresa bereko María Cle diseinatzailea ere hautagaia izan zen kategoria berean. Biziera ingurumen zerbitzuak eskaintzen ditu, betiere, naturarekiko gizartearen konpromiso handiago lortze aldera.\nBlanka Gómez de Segura eskulangileak ibilbide profesionalari ematen dioten saria jaso du. Elosu herriko Ollerias auzoan bustigintza lantzen du. Bertan ikasi zuen azken buztingileak irakatsita eta bertan ireki du “Ollerias Euskal Bustingintza Museoa”.\n● Mariasun Landa, IV Dabilen Elea saria\nMariasun Landak (Errenteria, 1949) Dabilen Elea saria jaso du idazle moduan eginiko ibilbide emankorragatik. Euskal Editoreen Elkarteak (EEE); Euskal Idazleen Elkarteak (EIE); Euskal Irudigileen Elkarte Profesionalak (EIEP); Euskal Itzultzaile, Zuzentzaile eta Interpreteen Elkarteak (EIZIE); eta Galtzagorri Haur eta Gazte Literaturaren Elkarteak dira sari honen sortzaileak. Euskal Literaturaren Gaua ekitaldian eman zioten saria Landari, Victoria Eugeniako Klubean joan den azaroaren 10ean.\nAntolatzaileek “irakurzaletasuna sustatzen egindako lanaren garrantzia” eta “gazte eta haur literaturari eginiko ekarpen berria” goraipatu dituzte eta baita ere hizkuntz askotara itzulpenak dituela gogoratu dute.\nFilosofia eta Letrak lizentziaturaduna da Landa eta haur hezkuntzako eta Irakasleen euskalduntzerako erakundeko (IRALE) irakaslea izan da hainbat urtetan. Egun, EHUko Irakasleen Eskolan Literaturaren Didaktika irakasten du irakasle titular moduan. Literatura “bidaiak egiteko modurik onenetako bat” dela dio eta harekiko sentitzen zuen grinak haurrentzat idaztera bultzatu zuela. Zerbait berria egin nahi zuen eta ez “lorez eta txoriz beteriko literatura”. Erritmo narratiboa eta lengoaiaren gardentasuna bere obsesioa direla aitortzen du. Horrekin batera sentimenduetan sakontzea gustukoa duela dio. Emakumezko pertsonaiak sortzeko garaian gogo bizia jartzen du, ondo gorpuztuak nahi baititu eta ez izaera lauakoak. Umorea bere autodefentsa handiena dela dio, agurrak ez zaizkiola gustatzen eta eten puntuak, berriz, gogokoak dituela. Landaren liburuak honako hizkuntzetara itzuli izan dira: katalanera, galegoa, gaztelania, ingelesa, frantsesa, bretoiera, eta albaniera.\n“Amets uhinak” eta “Kaskarintxo”, 1982 urtean, haren lehenbiziko idazlanak argitaratu zuenetik sari asko jaso ditu Errenteriako idazleak. Esaterako, Haur Literaturarako Lizardi Saria Txan Fantasmagatik eta Euskadi Saria Haur eta Gazte Literaturan Alex idazlanagatik. 2003an Espainiako Haur eta gazte Literaturako Sari Nazionala irabazi zuen “Krokodilo ohe azpian” ipuinagatik. 2004 urtean Bustintza Saria eman zion Euskal Editoreen elkarteak. Zientzia, Arte eta Letren Jakiunde Akademiako partaidea da. 2007an “Festa aldameneko gelan” eleberri autobiografikoa kaleratu zuen.\n● Ana Borderas, 2011ko Kazetaritza Kulturaleko Sari Nazionala\nEibarreko Ana Borderas (1962) Kultur Ministerioak ematen duen Kazetaritza Kulturaleko Sari Nazionala jaso du aurten. Sariak 20.000 euro ekarriko dizkio kazetari eibartarrari.\nMadrileko Complutense Unibertsitatean lizentziatu zen eta orain 13 urte SER irrati kateko “La hora extra” kultur saioko zuzendaria da. Radio Vitorian eman zituen haren ibilbide profesionaleko lehenbiziko pausuak; geroago, 1985an Onda Madriden hasi zen lanean. Bertan programen arduradun moduan aritu eta lau urtetan zinema sarien antolakuntza eta aurkezpenaz arduratu zen.\nSaria eskertu zuen Borderasek, Madriletik kanpo lan egiten duten lankideak bereziki, gogora ekarri zituen.\nKazetaritza Kulturaleko Sari Nazionala Kultur Ministerioak sortu zuen kultur arloan aritzen diren kazetarien lanak edota sormen esparruko partaidetzak goraipatzeko.\nEpaimahaiak, azpimarratu du Aminetu Haidarren defentsa-lana zailagoa eta arriskutsuagoa dela saharar emakumeentzat, izan ere bizimodu tradizionalari jarraipena emateko funtsezko eginkizuna dutenez, haien giza eskubideen aurka gehiegikeria handiak egin izan eta egiten baitira.\n● Buthania Kamel lehenbiziko emakumea presidentziarako lehian\nTelebistako aurkezlea da eta orain Egiptoko presidentziarako hautagaia. Azaroaren 28an burutuko dira Hosni Mubaraken erregimena bukatu ondorengo lehenbiziko hauteskunde parlamentarioak. Presidentziarako hauteskundeak, aldiz, oraindik data gabe daude.\nIbilbide profesionala irratian hasi zuen eta 90 hamarkadan telebistako esatari gisa lan ekiteari egin zion. 2005ean, konstituzioaren erreformei buruzko erreferendum eztabaidatsu ondoren politikan hasi zen. Mubaraken kontrako Kefaya mugimendu demokratikoko eragile sutsua bihurtuko zen handik gutxira. Tahrireko plazako protestetan, Mubaraken aurkako iraultzakoetan hain zuzen, parte hartu zuen. Autoritate militarrek hiru aldiz itaundu dute, azken aldian Kontseilu Nagusia argi eta garbi zalantzan jartzeagatik. Ez du izena eman iraultza ondoren sortu ziren inongo alderdi liberaletan, bere kabuz aurkeztu nahiago du. Haren plataformak “ boto emateko eskubidea ez duten egiptiarrak” defendatuko ditu. Emakumeengatik soilik ez dela aurkezten esan du, baztertutako populazio guztia defendatuko duela dio. Programa politikoak bi gai ditu nagusi: ustelkeria eta langabezia.\nNahiz eta konstituzioak aurkezteko eskubidea errekonozitzen dion, populazio gehiena musulmana izatea oztopo nagusi izango du. Gehiengoak ez du emakumezko presidentea onartzen. Alderdi politiko batzuek, eta bereziki Anai Musulmanek, ideia horren kontra azaldu dira.\n● Almudena Grandes XIX Sor Juana Inés de la Cruz Saria\nIdazle madrildarrak Sor Juana Inés de la Cruz XIX Saria irabazi du “Inés y la alegría” eleberriagatik. Testuak emakumeen subertsioa du gaia eta “bertute literario asko” ditu epaimahaikideen ustez. Azaroaren 30ean Guadalajarako Nazioarteko Liburu Azokan eskuratuko du Almudena Grandesek 1993an Nikaraguako Milagros Palma mundu hispanoko emakume idazleen lana errekonozitzeko asmoz abian jarri zuen saria. 10.000 dolar ekarriko dio “ofizio handiko” idazle honi epaimahaiaren erabakiak idazle madrildarrari. Yolanda Arroyo, Ignacio Padilla eta Malena Mijares epaimahaikideek “perfekzio narratiboa” aipatu zuten erabakia ezagutzera eman zutenean. Gainera, “Inés y la alegría” nobelak subertsio kulturan emakumearen ahalegina islatzen du giza borrokaren ispilu moduan eta erbesteratzearen merituak mespretxu eta aurreiritzien ondoan ezartzen ditu.\n● L´Oréal-Unesco Ikerketa Poltsa eskuratu dute Espainiako bost ikerlarik\nArantxa Fraile Rodríguez, María Ángeles Laguna Marco, Cristina Carnal Barnils, Rebeca Hernández Velasco, eta Isabel Pastoriza Santos garaile suertatu dira L´Oréal-Unesco Ikerketa Poltsa Seigarren edizioan .\nZientzia eta Berrikuntza Ministerioak “Zientzian Emakumeen alde” sariketarako 100 hautagai artean aukeratu zituen Materiaren Zientzietan eginiko ikerketengatik. Aipamen horri esker euren lana garatzeko aukera izango dute Espainiako zenbait laborategitan eta 15.000 euroko diru laguntza jasoko dute. Diru horrekin prestakuntza eta ikerketa materiala erosteaz gain, haien bizitza laborala eta familiarra kontziliatzeko eskumena izango dute.\nArantxa Fraile Radríguez (1973) nanoeskalaren propietate magnetikoen kontrola ikasiko du. Mikroskopian oinarrizko ikerketa da haren lanaren ardatza, ikusezina ikasgarria bihurtzeko. Emaitzek eragina izan lezakete sentsore eta ordenagailuetan baina baita ere minbizia bezalako gaixotasunen tratamenduan. Tumoreak erradiazio bitartez osatu beharrean tokian tokiko beroaz erabiliz senda litezke.\nMaría Ángeles Lagunak (1979) espintronika eta gailu optoelectronikoentzat material berrien ikerkuntzan dihardu. Haren lanak ordenagailuen erregistro magnetikoen sistemen memoria handitzea ekarriko luke eta horixe da hain zuzen ere epaimahaiak nabarmendu nahi zuen garrantzi teknologikoa.\nCristina Canal Barnils (1977) ehun oinarriko biomaterialak ikertzen ditu. Material horiek , era kontrolatuan botikak askatzeko propietateak dituzte eta hainbat patologia eta aplikazio biomedikotan erabilgarriak izan daitezke. Ehun horiek, gorputzak xurga ditzakeen antibiotikoak mailaka askatzeko gai dira. Inplante eta hernietan erabilgarriak izateaz gain, gaur egunean zainetan botikak sartzen dituzten txertoen ordez erabil daitezke.\nIsabel Pastoriza Santos (1974) urre, zilar, eta kobrearen nanopartikulak ikertzen ditu. Partikula horiek kontrolpean batzen direnean osasunerako zein ingurumenerako kaltegarriak diren molekulak detektatzeko gauza dira.\nRebeca Hernández (Salamanca, 1977) Medikuntza arloan erabiliko diren Birsortzerako ehunak,bereziki, kirurgia ekiditen duten materiak txertagarriak ikertzen ditu. Materialak nanometrikoak dira eta elkarretaratzen dira egitura tridimentsionalak sortzeko. Egitura horietan zelula hazi eta txertatuko lirateke kirurgia erabili ordez.\n● Barbara Celis Kultur Kazetaritzarako Paco Rabal Saria\nBarbara Celis kazetari freelance-ak Kultur Kazetaritzarako Paco Rabal Sariaren bosgarren edizioa irabazi du. 2007tik aurrera AISGE Fundazioak zinema, antzerkia, telebista eta dantzaren inguruko kazetaritza lanak sustatu nahi izan du Paco Rabal Sariaren bitartez. Blogako La otra cara del Oscar y el glamour: party crashers eta Crónicas bárbaras artikuluengatik irabazi du 6000 euroko saria. Artikuluek Hollywoodeko festetan parte hartzeko eta famatuekin egoteko jendearen trikimailuak deskribatzen dituzte. Irabazleak diruaz gain estatuatxo bat jasotzen du.\nKazetaria New Yorken bizi da. Hiri amerikarretik El País, La Voz de Galicia, Vogue, Cinemanía, Rolling Stone, El Correo, Viajar, Gantleman, La Repubblica, Europa Press, Telemadrid, TVE eta TVGrako lan egiten du. 2009an USC Annenberg/Getty Arts Journalism Fellowship lortu zuen. Getty Fundazioak eta Kaliforniako Hegoaldeko Unibertsitateak ematen dute kulturari buruz idazten duten sei kazetariri. Gainera, 2010ean Valladolideko Semincin “Surviving Amina” estrenatu zuen. Filmak leuzemiak jota alaba baten heriotza eta gurasoengan izaten duen eragina islatzen ditu.\n● Euskal Herriko Unibertsitateak Marilyn Strathern honoris causa doktore izendatuko du\nEuskal Herriko Unibertsitateak Marilyn Strathern honoris causa doktore izendatuko du. Strathern Gizarte- eta kultura-antropologiako pertsona ezagunenetakoa da mundu osoan eta antropologia feministan aditu nagusietako bat da. Teresa del Valle UPV/EHUko Giza Antropologiako katedraduna emeritua doktoregaiaren amabitxia izango da.\nMarilyn Strathern (sortzez, Ann Marilyn Evans) Gales iparraldean jaio zen (Erresuma Batua), 1941. urtean. Cambridgeko unibertsitatean egin zituen gizarte-antropologiako gradua, masterra eta doktoregoa. Edmund Leach, Meyer Fortes eta pareko antropologo entzutetsuekin jardun zuen lanean. Irakasle bisitaria izan zen Canberrako (Australia) Australian National Universityn eta Berkeleyko University of Californian. 1985etik 1993ra bitarte, gizarte-antropologiako irakaslea izan zen Manchesterko Unibertsitatean, eta gerora, Cambridgekoan. Gainera, Mistress of Girton College izan da, 1998. urteaz gero. 1994tik 2008ra, Cambridgeko Unibertsitateko William Wyse Professor of Social Anthropology izan zen, eta hantxe erretiratu zen 2009an.\nGizarte- eta kultura-antropologiako pertsona ezagunenetakoa da mundu osoan. Azpimarratzekoa da genero-ikerlanei eta antropologia feministari begira egindako lana, eta baita Melanesiari zein Ozeano Bareari buruz egindako ekarpen teoriko eta etnografikoa ere. Manchesterreko Unibertsitatean eta batez ere Cambridgekoan (2004ra arte) izan zen bitartean, eta irakasle gonbidatu moduan Estatu Batuetan, Australian eta Europan egindako egonaldietan, antropologo gazteen belaunaldi baten aholkularia izan da; eta gazte horiek, gerora, Ozeano Barean eta beste toki batzuetan egin dute euren lana.\nRoyal Anthropological Institutek Rivers Memorial Medala eman zion. 1987an, Fellow of The British Academy aukeratu zuten. 2001ean, bestalde, Daughter of the British Empire saria eman zioten. Berriki eskuratu dituen sarien artean, berriz, Viking Fund Medal of the Wenner- Gren Foundation for Anthropological Research dugu, 2003koa. Azkenik, Association for Social Anthropology in Oceania elkarteak (ASAO) Honorary Fellow izendatu du.\nBere ibilbide osoan, hamarka artikulu argitaratu ditu, eta baita liburu ugari ere. Honako hauek dira nabarmentzeko modukoak: Women in Between (1972), Self-decoration in Mount Hagen (1971, Andrew Strathernekin), Dealing with Inequality (arg. 1987), The Gender of the Gift (1988), Big Men and Great Men: Personifications of Power in Melanesia (1991, Maurice Godelier koeditorearekin), Partial Connections (1991, ASAOren Argitalpen Berezia, 3. zk.), Property, Substance and Effect (1999), Transactions and Creations (Eric Hirschekin), eta Kinship, law and the unexpected: Relatives are often a surprise (2005).\n● Miren Agur Meabe, Haur eta Gazte Literaturako Euskadi Saria\nMiren Agur Meabe idazle bizkaitarrak (Lekeito, 1962) Haur eta Gazte Literaturako Euskadi Saria eskuratu du “Errepidea”lanagatik. Bigarrenez jaso du saria modalitate honetan. Aurreko aldia 2002an izan zen “Itsaslabarreko etxea” obragatik.\nMagisteritza eta Euskal Filologia ikasi zituen. Bilboko ikastiola batean irakasle jardun zuen zenbait ikasturtetan baina 1990tik argitaletxe batean eta idazle moduan aritzen da.\n1986an “Uneka...Gaba” argitaratu zuen eta lau urte beranduago “Oi, hondarrezko emakumea”. 1997An “Ohar orokorrak” olerki bildumagatik Imagínate Euskadi Saria jaso zuen . Lan horren zenbait olerkik hurrengo liburuaren oinarria izan ziren, hots, “Azalaren kodea” (2000). Liburuak 2001ko Kritika Saria jaso zuen.\n“Bisita”, “Joanes eta Bioletaren bihotza”, “Etxe bitan bizi naiz”, “Nola zuzendu andereño gaizko bat” eta “Amal” liburuak nabarmentzen dira idazlearen haur eta gazteentzat idatzitako literaturan.\n• Josefina Triguero 2011ko Manuel de Irujo Saria\nOrain dela 33 urte Espainiako lehendabiziko emakumezko epailea izan zen Josefina Triguerori (Madril, 1946) ematea erabaki du 2011ko Manuel de Irujo sariaren epaimahaiak. Bere jurisdikzio-jardunbidea guztiz bat datorrelako epaileek izan beharreko lanbide-dohainekin eta Espainian karrera judiziala egiten lehenengo emakumea izatea bere garaian ohiz kanpokoa izan zelako erabaki du epaimahaiak saria berari ematea. Triguero 1977ko abenduan ekin zion karrera judizialari, eta Justiziaren balioak bultzatu eta Zuzenbidea sustatu eta garatzeko bide berri bat ireki zuen. Gaur egun Madrilgo Auzitegi Nagusiko Lan arloko Salan dihardu.\nJosefina Triguero Zuzenbidean lizentziatu zen Madrilgo Konplutentse Unibertsitatean. 1977an karrera judizialari ekin zion, eta 1978ko urtarrilean hasi zuen bere lanbide-ibilbidea, epaile-lanetan, Navalmoral de la Matan (Cáceres). HHan jardun ondoren, Donostia, Bartzelona eta Madrilgo epaitegietan jarraitu zuen lanean.\n• Aizpea Goenaga, zinemagile lez Simone Beauvoir saria\nAizpea Goenaga (Donostia) aktore, gidoi egile, zinema zuzendaria eta Etxepare Institutuko zuzendaria aurtengo Simone Beauvoir saria dugu zineman egindako lanengatik. Goenagak magisteritza ikasi zuen Cristina Rota eta Dina Rothen irakasleekin interpretazio ikasketak hasi baino lehen. Eusko Jaurlaritzaren Arte Dramatiko diplomatua, New Yorken dramaturgia eta interpretazioa ikasi zuen ere H.B. Studio, Ernie Martin Studio eta New School University-n . Ibilbide profesionala oparoa izan du eta aktorea izateaz gain, idazlea, gidoi egile eta zuzendaria da bai oholtza gainean bai zinema eta telebistarako. “ Sukaldeko kontuak” filmatu zuen 2009an. Lan hori izan zen haren lehenbiziko film luzea gidoi egile eta zuzendari moduan. Aktore gisan filma askotan parte hartu du, esaterako: Javier Aguirrek zuzenduriko “El polizón de Ulises” (1987); Ana Diezen “Ander eta Yul”, (Goya Saria ) 1989an ; José Antonio Zorrillaren “El invierno en Lisboa” 1990ean; José María Tuduriren “Santa Cruz, el cura guerrillero” 1990ean. Interpretazio horrekin Paco Rabal-Actriz Revelación Saria jaso zuen Murtziako Zinema Jaialdian; “La gente de la Universal”, Felipe Aljurek zuzendua (1991); “Pecata Minuta” Ramón Bareak zuzendua (1999); “Carretera y manta” Alfonso Arandiarena (1999); “Yoyes”, Helena Tabernak zuzendua (2000); “El final de la noche” Patxi Barcorena (2003); “Obaba” Montxo Armendárizek zuzendua (2005) eta “La casa de mi padre” Gorka Mentxakak zuzendua.\nAntzerkirako “Zu (t) Gabe” / ”Sin ti” idatzi du, 1995 Donostia Hiria Antzerki saria jaso zuena 1995ean eta urte berean Txalok estreinatu zuena. “Agur betiko”/”Adiós para siempre”, Serantes Antzerkio Saria 2001ean, “Ongi Ibili”/”Buen viaje”, estrenada en 2005ean estreinatutakoa; “Euskararen 7 Bekatu Nagusiak”/”Los siete pecados capitales del euskara”urte berean oholtzara eraman zena; “Joetuta”, 2004ko Cafe Bilbao Anzerki Laburraren Saria ; “Sancha”, BBK-Euskaltzaindia Saraia 2005ean ; “Ama quiero ser lehendakari” 2007 estrenatu zena; “Ezker Eskubi” eta “Kaia” umeentzako antzerki lanez Iruñeko Antzerki Eskolak eta Udalak ematen dute antzerki saria jaso zuen 2008an. “Arrainontzia/ La pecera” genero indarkeriaren metafora Max antzerki sarietan finalista izan zen 2010ean. Urte horretan ere beste bost idazlerekin batera “Las mujeres invisibles” idatzi zuen, Max sarietan Errebelazio sarietarako aipatua izan zena.\n• Ellen Johnson Sirleaf, Leymah Gbowee eta Tawakkul Karman 2011ko Bakearen Nobel Saridunak\nAurtengo Bakearen Nobel Saria hiru emakumeentzat izan da. Hirurek emakumeen ziurtasunaren aldeko borroka bakezalea eta bake prozesuetan emakumeek parte hartzeko eskubideen alde lan egin dute. Abenduaren 10ean Oslon ospatuko den ekitaldian banatuko diete 1’1 miloi euroko saria. Hauek dira aurtengo sarituak: Ellen Johnson Sirleaf Liberiako Gobernuko presidentea, Liberiako Leymah Gbouee eskubideen aldeko ekintzailea eta Tawakkul Karman Yemeneko lider politikoa.\nEllen Jonson Sirleaf (Monrovia, 1938) presidente izateko demokratikoki aukeratutako lehen emakume afrikarra da. Gizadiaren kontrako krimen egiteagatik epaitzen ari diren Charles Taylor Liberiako aurreko presidentea kargutik kentzeko lagundu eta herrialdearen guda zibila amaitzea lortu zuen. George Weah futbolista ohiaren hautagaitza garaituta 2005ko hauteskundeak irabazi zituen eta botera iritsi izen. Ekonomialaria eta Harvardeko Universtitateko Masterra da . Citibank eta HSBC bezalako erakunde pribatuetan eta publikoetan - Munduko Bankua eta NBE- lan egin du. Mundu zabalean duen izen handia gai hauen defentsak ekarri dio: zorren kentzearen aldeko borroka, doaneko lehen hezkuntza unibertsalaren aldeko aldarrikapena, prentsa askatasunerako legea eta Egia eta Errekontziliatzeko Batzordearen ezarpena.\nLeymah Gbouee Monroviako gizarte langileak Charles Taylor presidentea bere postutik kentzeko borrokatu zuen. Haren sei seme-alaben laguntzaz merkatu batean antolaturiko eseraldiak “Women of Liberia Mass Action for Peace” mugimenduari hasiera eman zion. Indarkeria amaituko zirenak amak izango zirela ustekoa zenez sexu greba bat iradoki zien emakumeei, ekintza horren bitartez gizonek gerra arbuiatzea espero zuelarik.\n2005n sortu zen Emakume Kazetariak izeneko taldeko buruzagia da Tawakkul Karman yemeniarra. Nobel Sarirako epaimahaiak “udaberri arabiarra” eta iraultza horretako emakumeen partaidetzari garrantzia eman nahi izan dio. Administraritzan lizentziaturik eta oposizioko Al-Islah alderdikidea da. Saná unibertsitatearen parean orain zortzi hilabete bizi den kanpin dendan eman zioten sariaren berri. Ezkonduta dago eta hiru seme-alaben ama da. Islamiar erradikalek gogorki kritikatzen diote niqab (aurpegi osoko estaldura) ez duelako erabiltzen. Herriak lortu du haren liberazioa atxilotu duten hiru aldietan. 2006tik idatziriko artikuluetan Yemeneko iraultza iragartzen zuen. Egun oposizioak argitarazten ditu.\nNobel Sarirako Batzordeko Presidenteak, emakume sarituen izenak ezagutzera eman ondoren “ ezin dugu ez demokrazia ez bake iraunkorra lortu “ emakumeek gizarteko maila guztietan garatzeko aukera berdinak izaten ez dituzten bitartean ezin zango dugu ez demokrazia ez eta bake iraunkorra lortu munduan” , esan zuen. .\n● Amale Arzelus II Antzerkizale Saria\nEuskal Herriko Antzerkizale Elkarteak Amale Arzelus antzerkizale eta euskaltzale donostiarra omendu du II. Antzerkizale Egunean, urriaren 8an, Mungian. Antzerkiaren arloan egindako lanagatik jasoko du Antzerki Saria Arzelusek. Amale (Donostia, 1924) “pozik eta pixka bat lotsaturik” saria jaso zuenean, aita izan zuen gogoan, hari zor baitio “naizen guztia.” Donostiarrak euskal kulturaren aldeko lan handia egin du haren bizitzan zehar. Zortzi urte zituela aitak idatzi zion Neskamearen marmarrak bakarrizketaz hasi zen oholtzara igotzen. Gerra ondorengo erbesteratzetik sorterrira itzuli zenean, Elbira Zipitriarekin batera, nork bere etxean euskarazko eskolak irakasten, ikastolen mugimenduari hasiera eman zuen. Hizlaria umeetatik, irratiko esataria, hainbat aldizkari eta Euskaldunon Egunkariaren kolaboratzailea izan da urteetan zehar. Gaur egun Euskerazaintza elkartearen kidea da.\n● Wangari Maathai, “ Emakume arbola” zendu da\nWangari Maathairen heriotzak dolua ekarri die feminista, ekologista eta giza eskubideen aldeko mugimenduei. Minbiziak jota zendu da ingurumenarekin hain konpromiso handia azaldu zuen emakume ekologista. Ahulenekin konprometiturik haren adibide ederra sustraiturik geratuko da Afrikan eta mundu bakezale eta osasuntsuaren alde lana egiten dutenen baitan.\nLurren higaduraren kontrako kanpaina abian jarri zuen Kenyan 47 miloi arbola landatzeko. Horregatik “ Emakume arbola” gaitzizenaz ezagutzen zen mundu zabalean. Nobel saria lortzen zuen lehenbiziko emakume afrikarra izan zen 2004an. Garapen jasangarriaren bitartez demokrazia eta bakeari ematen zion sostengua saritu nahi izan zioten eta baita emakumeen gizarteratzen alde egiten zituen ahaleginak. Wangari Maathaik garapen jasangarria eta giza eskubideak batzea lortu zuen.\nEgun, Mwai Kibaki presidentearen gobernuko ministroa zen Ingurunea eta Baliabide Naturaletarako Ministerioan. Diputatua izateaz gai, 2005ean UAko (Afrikako Batasuna) Batzorde ekonomiko eta Kulturaleko presidente izan zen.\nWangari Maathaik dirulaguntza bati esker ikasi zuen Estatu Batuetan Biologia. Herrialde horretan katedra lortzen zuen lehenbiziko emakume afrikarretako bat izan genuen baina, sustraiak ahaztu ez, eta Kenya independentera itzuli zen ikasitakoa erakusteko asmoz. Aktibista izaki, unibertsitateko emakumeen taldeekin eta nekazariekin kontaktuak izan eta 1977 Gerriko Berdea Mugimendua (GBM ingelesezko sigletan) sortu zuten. Emakumeak haziak kudeatu eta landatzen hasi ziren. Hasiera batean sail txikietan, gero landa publikoetan GBMren laguntzaz. Nobel jaso zuenerako 3000 haztegi zituzten eta 35.000 emakumek lan egiten zuten bertan.\n71 urte zituela zendu da Nairobiko ospitale batean minbiziaren kontra luze borrokatu ondoren. Hiru seme-alabaren ama eta biloba baten amona zen.\n● Ikerketa sarian irabazitako 25.000 euroak dirulaguntzarako eman ditu Consuelo Guerrik\nValentziako Príncipe Felipeko ikerlaria den Consuelo Berryk Alemaniako Manfred Lautenschlagerren The Manfred Lautenschlager Award saria jaso du . Sariketaren 25.000 euroak Valentziako erakundearen dirulaguntzetarako eman ditu osorik. Ikerlariak urteak eman ditu emakume haurdunengan alkoholaren kontsumoaren eraginak ikertzen. Gai hori da hain zuzen saritu diotena.\nConsuelo Guerrik zuzentzen duen Patologia Zelularren laborategian etanolen oinarri zelularrak ikertzen dituzte eta baita ere heriotza neuronala, neurodegenerazioa eta Umekien Sindrome Alkoholikoa.\nEsperimentuetako animalia adoleszenteetan ikerturiko neurotoxizidadea eta alterazio kognitibo zein jarrerazkoen emaitzak gizarteak kontuan hartu beharrekoak dira: “Alkoholaren aldizkako kantitate handiko kontsumoa ( asteburuetan, esaterako) nerabezaroko neuroplastizitatean eragin izan dezake eta arreta, memoria eta ikasteko arazoak ekar ditzake epe motzean zein luzean. Emaitza horiek garrantzia dute nerabezaroko alkohola kontsumoari aurre egiteko.\n● Sara Lovera ohoratua Mexikoko emakumeen eskubideak defendatzeagatik\nSara Lovera kazetari mexikarra eta emakumeen eskubideen aldeko aktibista ezagunak Emilio Krieger domina jaso zuen joan den irailaren 19an. Ohoregarria Giza Eskubideen defentsarako Abokatu Demokratikoen Elkarte Nazionalak eman dio.\nDoble Jornada osagarria, La Jornada egunkaria eta Agencia Comunicación y Organización de la Mujer A. C. (CIMAC) sortu zituen Loverak. Genero ikusmoldea duten Kazetarien Nazioarteko Sarea bultzatu du eta gainera, komunikabideetako aholkularia izateaz gain, genero eta komunikaziori buruz irakaslea da. Hari esker emakumeen egoera sozialez konprometituta dauden kazetarien sarea sortu da Mexikon.\nKazetaritza eta Gizarte Langintzaz gainera, Nekazaritza Komunikazioa eta Estatuari buruzko teoria ikasi zituen.1970an Mexikoko Chapingoko Nekazaritza eskolako lehenbiziko emakumezko ikaslea izan zen. 2005 eta 2006 bitartean Mexikoko diputatuen Ganbaran Feminizidioa ikertzeko ikerketa nazionala koordinatu zuen; kazetari ikerketa sakona burutu zuen ere Coahuilako (Mexiko) ikatz meatzarien babesik gabeko alargunei buruz; Palabra de Antígona izeneko zutabe bat idazten du astero eta zenbait komunikabiderekin kolaboratzen du Mexikon bertan eta kanpoan. Izan ere, Catalunyako La Independent agentziarako lan egiten du.\n● María Teresa Fernández de la Vega, Carmen Quintanilla eta Graça Machel saritu dituzte\nMaría Teresa Fernández de la Vegak (Estatuko aholkularia), Carmen Quintanillak (Kongresuko Berdintasunerako Azpibatzordeko presidentea) eta Graça Machelek (giza eskubideen aldeko ekintzaile afrikarra eta Mozanbiqueko Hezkuntza ministro ohia) Genero Indarkeria Erauzteko Lan Nabarmenaren Errekonozimendua jaso dute. Botere Judizialaren Kontseilu Nagusiko Etxeko Indarkerien kontrako Behatokiak ematen duen saria da.\nPolitikariak dira hirurak. María Teresa Fernández de la Vegaren kasuan, partaidetza politikoaren arloko emakumeekiko izan duen konpromisoa eta gizarte zuzenagoen alde egingo duten etorkizuneko liderren prestakuntzako lana zpimarratu nahi izan ditu Behatokiak. Ezagutza partekatzeko nazioarteko sareen defendatzaile sutsua izaki Afrikako emakumeekin bi topaketa antolatu ditu . Espainiako presidenteordea zenean berdintasunerako politikak eta genero aurkako politikei lehentasuna eman zien gobernuaren agenda publikoan.\nCarmen Quintanillaren kasuan Behatokiak nekazaritza esparruko emakumeen rola eta baita horien independentzia eta autonomiaren aldeko borrokaren aldarrikapena azpimarratu nahi izan da. Europako Kontseiluko Gizakien Trafikoaren Kontrako Azpibatzordeko presidenteorde moduan eta Kongresuko Berdintasunerako Batzordetik Europako legeria berrindartzeko eta emakumeen babesa hobetzeko lan egiten du.\nMozanbikeko Graça Machel, giza eskubideen aldeko borrokarako, eta bereziki umeen eta Afrikako emakumeen eta alfabetizazioaren aldeko erreferentea izateagatik saritu zuten. NBko Gatazka Armatuen Eragina Haurtzaroan Ikerketa Batzordeko presidentea izan da. Bizitza osoa eman du afrikarren duintasun eta askatasunaren alde borrokatzen. Emakumeen rola nabarmentzen saiatu da, haren ustez emakumeak izango baitira kontinentea aurrera eramango dutenak.\n● Ofelia Rey Castelaok, María Josefa Wonenburger saria jaso du\nOfelia Rey Castelaok, Santiago de Compostelako Historia Garaikideko katedradunak, 2011ko María Josefa Wonenburger saria jaso du. Ohoregarria Galiziako Emakume eta Zientzia Unitateak ematen du. “Castelaoren ekoizpen zientifiko zabala eta ikerketa arlo berriak irekitzeko gaitasuna”, azpimarratu nahi zuen epaimahaiak. Zientzialariaren lanak “ gai ezberdinak jorratzen ditu, historia soziala eta ekonomikoa, historia demografikoa, mentalitateen historia edo kulturarena. Nabarmenak dira emakumeen historian egindako ekarpenak”.\nMaría Josefa Wonenburger saria humanitate arloan ematen duten lehenbiziko aldia da. Aurreko sariak jaso zituztenak saio zientzietako ikerlariak ziren: Inmaculada Paz Andrade (Fisikoa), Teresa Miras Portugal (Farmatzia), María Soledad Soengas (Biologia) eta Carmen Navarro (Medikuntza).\n● María Ángeles Durán Heras, doktore “honoris causa” izendatuko dute Valentziako Unibertsitatean.\nMaría Ángeles Durán Heras, Soziologia lehenbiziko emakumezko katedraduna Espainian, doktore “honoris causa” izendatuko dute Valentziako Unibertsitatean. Madrileko Unibertsitatean Zientzia Politikoak eta ekonomikoetan lizentziaturik; aldi berean zuzenbideko hainbat kurtso batera egin zituen. Doktorego lanaz ‘cum laude’ lortu ondoren, "Institute for Social Research -University of Michigan”en espezializazio ikasketak burutu zituen Fulbright Fundazioaren dirulaguntzaz.\nMadrileko Unibertsitate Autonomoaren Emakumeen Ikasketarako Institutuaren sortzailea, Espainiako Soziologia Federazioko presidentea eta International Sociological Association delakoren Executive Committeeko partaidea izan da. Egun, CSICeko (Consejo Superior de Investigaciones Científicas, gaztelerazko sigletan) ikerlari irakaslea da Humanitate eta Zientzia Sozialetan.\nHaren ikerketak aitzindariak izan dira gaia hauek jorratuz: soldatarik gabeko lanak, emakumeen egoera soziala, menpekotasuna dutenen emakumezko zaintzaileak eta denboraren erabileraren aldeak. María Ángeles Durán Herasek idatziriko liburuen artean azpimarratzekoak ditugu : “El trabajo de la mujer”, “De puertas adentro”, “Mujeres y hombres en la Teoría Sociológica”, “La ciudad compartida” eta “Los costes invisibles de la enfermedad”. “Diario de batalla” (2003) autobiografiak Fundación para la Educación Pública y Formación Oncológica Continuada (FEFOC) emandako ohoregarria jaso zuen.\nSari asko jaso ditu, bestaek beste: Pascual Madoz Zientzia Juridiko Sozial eta Ekonomikoetan Ikerketa Sari Nazionala; Lanaren Urrezko Domina; Fernando de los Ríos Urbanismo Saria; Protagonistas (komunikabideak ) Saria; Mensajeros de la Paz Saria; edo Extremadurako Urrezko Domina.\nPilar Mateo, valentziarra Zientzia Kimikoetan doktorea eta honoris causa doktorea Anahuac-eko (Mexiko) unibertsitatean, datorren irailaren 21ean Gasteizen izango da. MOMIM (Munduko Emakume Indigenen Mugimendua, gaztelerazko sigletan) aurkezteko.\nIzen handiko zientzialaria da baina ez da hori bere jardunik ezagunena. Bere ekimen humanitarioak, lurralde desberdinetara eraman duena beti behartsuenen aldeko lanean, nazioarteko esker ona balio izan dio. Bereziki azpiragarria da Boliviako Chaco eremuan egindako lana, Chagas-eko gaitzaren kontra eta emakume guaranien bizi baldintzak hobetzearen alde.\nCharo González Casasen “El vampiro de los pobres: La increíble historia de la lucha de Pilar Mateo contra el mal de Chagas” liburuak jasotzen du Pilar Mateok aipatu gaixotasunaren kontra izan duen borroka. Liburuaren salmenten etekinak Boliviako Guarani herriarentzat izango dira.\nSari askoren artean, osasun eta ingurugiro UNICEF saria, teknologia berrien Europa saria, Espainiako Emakume Aurrerakoien Elkarteak ematen duen Bétera en Lilà saria… jaso ditu. Halaber, nazioarteko kooperazioko Príncipe de Asturias sariko finalista izan da 2009 eta 2010 urteetan.\nGuarani herrien ohorezko enbaxadorea da, CYCA (Ciencia y Conocimiento en Acción www.fundacioncyca.org) fundazioaren presidentea eta MOMIMeko presidentea. www.pilarmateo.com


Prentsa oharra: STEILASek Bilboko Presentación de María Hijas de la Cruz ikastetxearentzako konponbidea exijitzen die enpresari, Kristau Eskolari eta Eusko Jaurlaritzari. - Steilas\nPrentsa oharra: STEILASek Bilboko Presentación de María Hijas de la Cruz ikastetxearentzako konponbidea exijitzen die enpresari, Kristau Eskolari eta Eusko Jaurlaritzari.\nBilboko Presentación de María Hijas de la Cruz Ikastetxeko –Kristau Eskolako ikastetxe pribatu itundua– zuzendaritzak langileei eta familiei jakinarazi die 2021-22 ikasturtean ikastetxea ixteko erabakia hartu duela. Itxierak ikastetxeko 33 langilek bere lanpostua galtzea ekarriko du eta 200 ikasle baino gehiagoren eskolaratzeari eragingo dio.\nErabaki hori dela eta STEILASek hauxe adierazi nahi du:\n• Ikastetxearen titularrari eta Kristau Eskolari arduraz joka dezaten eta langileak eta familiak asebeteko dituen konponbidea ematea exijitzen dio.\n• Halaber, Eusko Jaurlaritzako Hezkuntza Sailari Solokoetxe auzoko ikastetxeko egoeraren irtenbiderako aukera guztiak azter ditzala eskatzen diogu, publifikazioa barne, hezkuntza komunitatearekin adosturik. Kasu honetan benetako konpromiso soziala agertu duen ikastetxe itundu honen publifikazio aukerak sakon aztertzea eskatzen diogu Hezkuntza Sailari, Euskal Eskola Publikoaz Harro Hezkuntza Topaguneak adierazitako bidean eta Kataluniako gobernuak garatutakoaren antzeko araudi bati eutsiz.\nSTEILASek bere esku dagoen guztia egingo du langile guztiak birkokatzeko, hitzarmen kolektiboan jasotako birkokapen akordioaren bidez eta patronalei exijitzen die oztoporik ez jartzea langileak birkokatuak izan daitezen.\njoakin2021-01-13T15:12:22+01:002021 13 urtarrila |Albisteak, Prentsa Oharrak, Pribatua EAE|


Bartzelona izango da Haurren aldeko Munduko Mugimenduaren egoitza | Consumer\nBartzelona izango da Haurren aldeko Munduko Mugimenduaren egoitza\nHaurren eskubideak defendatzen dituzten erakundeak biltzen ditu erakundeak\nHaurren Aldeko Mundu Mugimendua, haurren eskubideak defendatzen dituzten erakundeak biltzen dituen nazioarteko erakundea, Hego Afrikako presidente ohia eta Bakearen Nobel Saria, Nelson Mandela, ditu egoitza Bartzelonan. Erakunde horrek haurren eskubideak defendatzeko sei erakunde ditu bere batzorde koordinatzailean: Enda Tiers Monde, Plan, Redlamyc, Save the Children, Unicef eta World Vision, kontinente guztietan.\nDean Hirsch elkartearen lehendakariak nabarmendu zuenez, Bartzelona “leku perfektua” da erakundearen egoitza kokatzeko, nazioartean erreferente “estrategikoa” baita. Kataluniako Generalitateko Gizarte Ekintza eta Herritartasun Sailak 2003az geroztik garatutako haurtzaroaren aldeko politikak ere txalotu zituen. Atzo sinatutako hitzarmenaren arabera, lau urteko indarraldiarekin, Sailak 300.000 euro jarriko ditu urtea amaitu aurretik, eta 125.000 euro Lehendakariordetzakoak.\nHirsch-ek adierazi zuen azken hamarkadan “arrakasta handiak” lortu zirela adingabeen eskubideen aldeko borrokan; besteak beste, haurren heriotza-tasa jaitsi egin zela, 12 milioi haurretik bederatzira, edo Saharaz hegoaldeko Afrikan 800.000 maisu berri sortu zirela. Azpimarratu zuen, halaber, 600 milioi txertotik gora daudela elgorriaren kontra, eta 50 milioi haur baino gehiagok amaitu dutela oinarrizko hezkuntzako ziklo oso bat.\nHala ere, esan zuen erronkak “garrantzitsuak” direla, batez ere osasunaren eta immigrazioaren arloan. Horien artean, klima-aldaketak ekar ditzakeen arazoak aipatu zituen, eta, aldi berean, atzo hasi zen Kopenhageko goi-bilerak eremu horretan neurri aringarriak hartzeko balio izatea defendatu zuen.\nBartzelona haurtzaroaren alde movimiento mundial-eu


ELGAren laguntzarekin Arantzazulab-ek eta Tolosak partaidetza prozesu bat sustatuko dute | Euskal Herria | Naiz\n2021 ABEN. 01 - 09:54h\nELGAren laguntzarekin Arantzazulab-ek eta Tolosak partaidetza prozesu bat sustatuko dute\nArantzazulab-ek Ekonomia Lankidetza eta Garapenerako Erakundearekin (ELGA/OCDE) elkarlana abiarazi du, herritarrekin partaidetza prozesuak sustatzeko. Tolosako Udalak herritarren deliberazio egitasmo ordezkatzailearen proiektu pilotua abiatuko du 2022an.\nTolosako alkatea eta Arantzazulab-eko zuzendaria, lankidetzarako hitzarmena sinatzen. (ARANTZAZULAB)\nArantzazulab-ek eta Tolosako Udalak elkarlanerako hitzarmena sinatu dute herri honetan deliberazio egitasmo ordezkatzailearen proiektu pilotua abiatzeko, gerora beste leku eta erakunde batzuetara zabaltzea espero dena. Ekonomia Lankidetza eta Garapenerako Erakundearen (ELGA/OCDE) laguntza izango dute bidean, ausaz aukeratutako herritarrekin partaidetza prozesu berritzaile hori sustatzeko, «demokrazia deliberatiboko prozesuak gure herrian zabaltzeko eta instituzionalitzatzeko baldintzak sortzen hasteko».\nAsteazken honetan eman dute elkarlanaren berri, garapen sozialerako laborategiak Arantzazun duen egoitzan, baina ELGA eta Arantzazulab erakundeen arteko elkarlana hasia da dagoeneko. ELGAk elkarrizketak egin dizkie eskualdeko interesdun nagusiei, proiektu pilotu hori gauzatzeko premiazko beharrak eta egon daitezkeen erronkak zehazteko.\nNaiara Goia Arantzazulab-eko zuzendari nagusia, Olatz Peon Tolosako alkatea eta Mauricio Mejia ELGAko politika analista izan diren ekitaldian azaldu dutenez, deliberazio prozesu ordezkatzaileak herritarrak tokiko agenda publikoaren diseinuan inplikatzea du helburu eta ELGAk duen ezagutza eta nazioarteko esperientziak baliatuko dituzte Arantzazulab-ek eta Tolosako Udalak horretarako.\nLankidetzako gobernantzaren markoan kokatu du ekimen hau Naiara Goia Arantzazulab-eko zuzendari nagusiak. «Erakunde publiko, gizarte eragile eta herritarren artean lankidetza behar da, gizarte bezala ditugun erronkei erantzuteko eta herri politiken ekosistema eraginkorragoa egiteko. Hori lortu daiteke deliberazio eta ekintza partekatuaren bidez, eta egitasmo hau horretarako tresna bezala aurkezten dugu», azaldu du.\n«Txikitik hasiko gara, Tolosan, gerora bideak egiteko gure herrietako beste erakunde publikoetara hedatzeko. Gobernantza inklusiboago bat sustatzea da helburua», gaineratu du Goiak.\nGipuzkoan herritarren parte-hartzerako prozesuak bultatzen erreferente izan delako Tolosako Udala, Tolosatzen eskola irekia edo aurrekontu parte-hartzaileak adibide, herri horretan bultzatuko da deliberazio egitasmoa. «Udaletik herritarren eguneroko beharrei erantzun ahal izateko eta etorkizuneko erronka konplexuei erantzuteko formula magikorik ez badago ere, badakigu nola egin bide hori: parte-hartzetik eta adostasunaren bidetik. Hausnartu eta esperimentatu nahi dugu, eta hori da ekimen honek ematen diguna», agertu du Tolosako alkateak.\nMauricio Mejiak zehaztu du zeintzuk izan ohi diren gisa honetako ekimen parte-hartzaileak betetzen dituzten pausoak: lehenik instituzio jakin batek herritarrak deitu eta aukeratu behar ditu, ausaz eta bilatzen diren patroien arabera (izan sexua edo adina, kasurako), gai jakin bati erantzuna emateko. Informazioz bustiko ditu gero aukeratutako herritar horiek, gero deliberazioa abiatzeko. Herritar horiek boto edo adostasun bidez proposamenak egingo dituzte eta dagokion instituzioari bidali. Eta, azkenik, instituzioak erantzun egin behar die herritarrei, esanez nola aplikatu diren proposamenak bere politiketan eta zer eragin izan duten.\nBaina nola egingo da prozesu hori Tolosan? Mejiak esan du hiru etapa nagusi bereiziko direla. Hasi dute lehenengoa, behar diren agenteekin elkarrizketak eta harremanak egitea, denen artean prozesuaren oinarriak adostu eta «hasteko prest» egon daitezen.\n2022an bi norabideetan egingo dute lan: batetik, Tolosan existitzen den arazo espezifiko bat aurkituko dute, neutroa izango dena eta berau konpontzeko deliberazioa behar duena. Bestetik, deliberazio prozesua diseinatu eta bertan parte hartuko duten herritarrak bilatuko dira, Tolosako batzarra osatuz. Batzar hori herritar indibidualek osatuko dute zozketa zibiko baten bidez aukeratuta.\nTolosan deliberazio prozesua eginda, lankidetzako gobernantzako eredu hori beste herri eta erakunde batzuetara zabaldu asmo dute inplikatutako agenteek.


Piano Errezitaldia Anita Rachvelishvili\nErrezitaldia Pedro Halffter\nPiano Errezitaldia Carlos Álvarez eta Rocío Ignacio\nABAO On Stage gala\nErrezitaldia Sondra Radvanovsky\nErrezitaldia Sonya Yoncheva\nLarunbata 2021ko Otsailaren 20 19:00-etan\nAsteartea 2021ko Otsailaren 23\nOstirala 2021ko Otsailaren 26 19:30-etan\nLarunbata 2021ko Otsailaren 27 19:00-etan (ob)\nAstelehena 2021ko Martxoaren 1 19:30-etan\nBertan behera emanaldiak\nMusika-zuzendaria Óliver Díaz\nEszena-zuzendaria Marina Bianchi\nArgiztapena Andrea Anfossi\nProdukzioa Teatro Regio di Torino\nLanean jardun eta gero nekazariak atseden hartzen ari dira Adinaren etxaldean. Hura irakurtzen dagoela, Nemorino begira dauka. Nemorinok Adina maite du, baina lotsatiegia da harengana hurbiltzeko. Adinak irakurritakoa kontatuko die gainerakoei, Tristanek Isoldaren amodioa desiratzen zuela, hain zuzen, eta, maitasun-edabe bat edan ondoren, Isolda berarekin maitemintzea lortu zuela. Danbor-arrada batek soldaduen etorrera iragarriko du, Belcore dute buruzagi. Soldaduburuak lore-sorta bat opari egin eta berarekin ezkontzeko eskatuko dio Adinari, ziur baitago ez dagoela soldadu baten xarmari euts diezaiokeen neskatilarik. Alabaina, Adinak uko egingo dio proposamenari. Nemorinok Belcorek erakutsitako konfiantza berarekin gerturatu nahi luke neskarengana. Adinak ardoa eskainiko die Belcoreri eta soldaduei.\nNemorinok adorea bildu, eta maite duela esango dio Adinari, baina neskatilak erantzungo dio apetatsua dela eta aske izaten jarraitu nahi duela. Horrez gain, hirira bizitzera joatea aholkatuko dio Nemorinori, mutilak osaba aberats eta gaixoa baitu bertan. Nemorinok aitortuko du ezin duela maitatu neskak erakusten duen arinkeriaz. Orduan, tronpeta batek iragarrita, Dulcamara doktorea ―txerpolaria, egiatan― iritsiko da, eta gaitz guztiak sendatzen dituen edabe bat eskainiko du. Nemorinok ea Isolda erreginaren edabea duen galdetuko dio, eta Dulcamarak, hasiera batean harriturik eta ondoren itxurak eginda, gazteak behar duena daukala esango du. Hala, Nemorinori botila bat edabe saldu (ardoa besterik ez da) eta astiro edan behar duela esango dio. Adina heltzerako, Nemorino mozkortuta eta poz-pozik dago, neskatila berarekin maiteminduko dela sinetsita. Adinak, baina, ez dio jaramonik egingo, eta Belcorerekin maite-jolasetan hasiko da. Azkenean, soldaduburuarekin astebeteko epean ezkontzea onartuko du. Adinak Nemorino probokatu nahi du erabaki horrekin, baina hark edabearen efektuen zain jarraitzen du.\nBelcorek herria bere soldaduekin uzteko agindua jasoko du, eta, orduan, gau horretan bertan ezkontzeko konbentzituko du Adina. Nemorinok ezkontza biharamunera atzeratzeko erregutuko dio Adinari, uste duelako ordurako neskak edabearen efektuak nabarituko dituela. Haatik, Adinak Nemorino atsekabetzen segitzea erabakiko du, eta Belcorek paretik kenduko du mutila. Nemorinok izan ezik, guztiek onartu dute ustezko ezkontzarako gonbita.\nBigarren ekitaldia Adinaren etxaldean hasiko da, guztiak, Nemorino salbu, izango den ezkontza ospatzen daudela. Dulcamarak eta Adinak batera abestuko dute neska baten istorioa, zeinak ezkongai aberats bati ezetz esan zion, beste gizon pobre bat maite zuelako. Ezkontza-kontratua sinatzeko orduan, Adina izorratuta agertuko da, Nemorino ez dagoelako bertan. Bestalde, mutikoak diotso Dulcamarari ezin dela edabearen efektuen zain hurrengo egunera arte egon. Txerpolariak beste botila bat erosteko aholkatuko dio, baina Nemorino dirurik gabe dago. Belcorek horren berri izango du, eta armadan sartzeko gomendioa egingo dio mutilari, hala dirua ordainduko diotelako. Nemorinok hori egiteko asmoa agertu, eta Belcore pozarren jarriko da; izan ere, horrela, aurkaria Adinarengandik urruntzea lortuko du.\nEtxarte batean dagoela, Giannettak, Adinaren lagunak, Nemorinoren osaba hil egin dela eta sekulako jarauntsia utzi diola aipatuko die andre nekazariei. Hori dela eta, guztiak Nemorinorengana hurreratuko dira, eta mutilak, emakumeengan pizten duen interesa ikusita, edabeak arrakasta izan duela uste izango du, oraindik ez baitu osabari gertatutakoaren berririk. Adina amorratuta dago, Nemorinok ez diolako kasurik egiten, eta Dulcamara hasiko da pentsatzen edabeak ez ote duen benetan balio maitasuna pizteko. Txerpolariak kontatuko dio Adinari Nemorinok ezetza ematen dion emakume baten bihotza bereganatzeko erosi duela edabea. Hori entzunda, Adina konturatuko da Nemorinoren maitasuna benetakoa dela, eta oso gaizki tratatu izanaz damutuko da. Dulcamara ohartuko da Adinak ere Nemorino maite duela. Horregatik, edabea eskainiko dio neskari, maitea berriz erakar dezan, baina Adinak esango dio ez duela edaberik behar, bere edertasuna duelako, xarmagarria oso.\nNemorinok malkoak sumatuko ditu Adinaren begietan, eta haren maitasuna laster lortuko duela uste izango du. Hala ere, axolagabearen plantak eginez, Adinari esango dio ez dakiela liluratuta dituen andre nekazari guztien artean zein hautatu. Adinak, bere maitasuna aitortu gabe jarraitu nahi duenez, Belcoreri bere askatasuna berrerosi diola esango dio Nemorinori, soldaduburua herrian behar dutelako. Azkenean, Nemorinok adieraziko dio armadan sartuko dela, maite ez badu, eta hori entzundakoan Adinak, behingoan, bere sentimenduak jakinaraziko dizkio. Bestalde, Belcore hasiko da pentsatzen zein emakume erakarri hurrena, eta, horrela, bere porrota berehala alboratuko du. Dulcamarak, berriz, herritik alde egingo du. Herritarrek hura iruzurtitzat jo beharrean, heroitzat hartuko dute, eta, laudatzeaz gain, herrira laster itzultzeko eskatuko diote.


Bloga - CBD lineako denda\nDelta 8 eta Delta 10 THC BERRIAK, BerriaBy james baines September 1, 2021\nDelta 8 THC-k lagun dezake pisua galtzen? Artikuluan bidalitako jatorrizko artikulua. https://hightimes.com/sponsored/8-reasons-to-try-delta-8-thc-before-its-too-late/?amp Delta-8 THCren ospeak gora egin du, baina egunak zenbakituta daudela dirudi. Delta-8 THC maila federalean legezkoa den arren, gero eta estatu gehiagok salmenta debekatzen edo mugatzen dute Estatu Batuetan zehar. Delta-8 THC non erosi ahal baduzu ...\nAgent GPFN Q deskodetzen duBy james baines Abuztua 31, 2021\nAgent Freak Nasty-ren Hileroko Adimen Txostena Ez ahaztu zure lagunekin partekatzea edo esan EZAZU BILATZEKO MOTORRA joateko eta idatzi Agent Freak Nasty #SpookPorn horretaz gehiago jakiteko. TWITTER @ laconic93 helbidean ere jarrai dezakezue. Azken hilabetean asko pasatzeko aukera dugu ...\nAgent GPFN Q deskodetzen duBy james baines Uztaila 26, 2021\nAgurrak, lagunak eta iruzurrak hau da zure tokiko auzoa SPOOK hacker ezizena Agent Freak Nasty nire PIRATA SEINALA etsaien lerroen atzetik PROFUNDUTIK igortzen. Konturatzen naiz ez daukadala denbora nahikoa Inteligentzia txostenak astero egiteko, beraz, aldatu egingo ditut hileko txostenak. Horrela lortuko dut #SPOOKPORN konponketak ...\nAgent GPFN Q deskodetzen duBy james baines June 28, 2021\nAgurrak. Intel txosten hau beste ona izango da. RealRawNews.com eta beste albiste iturri batzuetako txostenetan arreta jarriz. Piecznick doktorea SUPER SPOOK da ezagutzen ez duzuenontzat. Tom Clancy Egileak Jack Ryan pertsonaia oinarritu zuen bere benetako misioen ostean. Filmak ikusi badituzu, Hunt For Red October, ...\nDelta 8 eta Delta 10 THC BERRIAKBy james baines June 19, 2021\nTexaseko Estatuak Delta 8 eta Delta 10 THC produktuak legeztatzen ditu. Eran Hami-k argitaratua 8:56, ekainak 07, 2021 Azken eguneratzea 8:21, ekainak 07, 2021 CORPUS CHRISTI, Texas - "Diet" deituriko berria Belar txarrak ”erremedio legez jarraituko du Texas estatuan. Delta 8 beste THC batzuekin batera ...\nCBD dosi handiek karraskariek metanfetamina murrizten laguntzen dute Journal of Psychopharmacology aldizkarian egindako ikerketa berri batek frogatu du cannabidiolek, kalamuaren osagaiak, arratoietan metanfetamina kontsumitzeko motibazioa galarazi dezakeela. Lehen aurkikuntzek iradokitzen dute substantzia erabilgarria izan litekeela metanfetaminaren menpekotasunaren aurka borrokatzeko, ohikoena bihurtu baita ...\nCBD muskuluak berreskuratzeko\nRed Emperor Collective ArtikuluakBy james baines June 16, 2021\nCBD Muscle Recovery for Cannabidiol, CBD izenarekin ezagutzen dena, gero eta ezagunagoa da publikoa THC-ko bazkide ez-psikoaktiboaren abantailaz jabetzen hasten denean, entrenamenduetan muskuluak berreskuratzeko ere erabil daiteke. CBD nonahi aurkitzen ari da azkenaldian. Cookieetan, kafean, tintura olioetan, ... lor dezakezu.\nCBD olioa minarentzat\nBerriaBy james baines June 16, 2021\nCBD OILA PAIN FOR Artikulu hau hezkuntza eta informazio helburuetarako da. Artikulu honek ez du medikuaren aholkuak emateko edo zure lehen medikuaren aholku medikoak ordezkatzeko xedea. Artikulu honen ikusle guztiei gomendatzen zaie medikuekin edo osasun profesional kualifikatuekin kontsultatzea. Redem Emperorcbd.com edo bere enpresa nagusiek erantzukizuna hartzen dute ...\nCBD Eta Opioideen Krisia\nUneko astean banatutako txosten berri batek kannabidiolak kannabisetik lortutako informazio berria eskaintzen zuen, bestela CBD izenarekin, mundu osoko narkotiko larrialdia egiaztatzen lagun dezake. American Journal of Psychiatry egun honetan aste honetarako banatutako azterketaren ondorioak proposatzen du CBDk bizitako ezinegona eta nahiak gutxitzen lagun dezakeela ...\nMinbiziak "Bere buruaz janez" bere buruaz beste egiten du "Cannabisaren eraginpean egon ondoren\nChristina Sanchez Madrilgo Compultense Unibertsitateko biologo molekularrak 1998an jakinarazi zuen lehen aldiz TetraHydroCannabinol (THC), kalamuaren osagai psikoaktibo nagusia, tumorearen zelulen suizidioa eragiten duela tumoreak ez diren zelula osasuntsuak bakarrik uzten dituen bitartean. tumore-zelulak ugaltzeaz eta ugaritzeaz gain, bere burua suntsitu ere egin zuten, bai laborategian ...


Online bidezko irakaskuntza baloratu dute EHUko ikasleek - Ehu - Hiruka.eus\nIker Rincon Moreno 2020-04-01 11:55\nEHUko Leioako campuseko Irakasleen Unibertsitate Eskola. © EHU\nEHUko eragile denak online bidezko irakaskuntzara nola egokitu diren aztertzeko ikerketa egin dute Nor ikerketa-taldeko Bea Narbaizak eta Edorta Aranak, Ikusiker Panelaren bidez. Denera, ikasleek osatutako 650 inkestatik gora jaso dituzte, martxoaren 25ean eta 26an; hau da, etxealdia hasi eta hamar egunetara.\nIkusiker ikerketa-taldeak galdetegi zabal bat egin die ikasleei irakaskuntza birtualari buruzko datuak jasotzeko. Inkesta joan den martxoaren 25ean eta 26an egin zuten eta, denera, EHUko hogei bat graduko 650 ikaslek erantzun zuten.\nLehenik eta behin, online bidez ikasten ari diren galdetu zaie ikasleei. Erantzuna, argia eta irmoa izan da: "ikasleen %93 birtualki ikasten ari dela baieztatu da, eta gutxi batzuk dira egiten ari ez direla adierazten dutenak, %7".\nDatuek diotenez, ikasle gehienek uste dute online bidezko irakaskuntza "erabilgarria" egiten ari zaiela: "%58 nahiko ados eta oso ados aukeren alde egin dute, %24 bat tartean kokatzen da eta oso gutxi dira ados ez daudenak guztira %18".\nIkasketakaz aurrera egiten laguntzen ote dieten galdetzerakoan, ikerketa-taldekoek zehaztu dute datuak "apur bat aldatu" egiten direla; hala, ados ez daudenen kopurua %27ra igotzen da. "Ez ados aukera %25ean mantentzen da eta Ikasleen erdiak baino apur bat gehiagok (%48) ikasketekin aurrera egiten laguntzen diela aitortzen dute".\nIrakasgaiak eta irakasleak egoera berri horri aurre egiteko prestatuta ote dauden galdetuta, ikasleen iritziak "kezkagarriak" izan daitezkeela baloratu dute ikerlariek: "%2 ez dago batere ados, %15 ez dago ados, %31 ez ados ezta ados ere, %34 nahiko ados eta %18 oso ados".\nEguna antolatzeko balio dien galdetzerakoan, ikasleek modu berean baloratzen dute baiezkoan eta ezezkoan, baita erdian kokatzen direnak ere. Hala ere, esperientzia "polita" kontsideratzen ote duten galdetuta, gehiengoak dio ezetz (%49); %33 erdian kokatzen da eta %18k uste du polita izaten ari dela egoera.\nGogoratu beharra dago, galdeketa berrogeialdia hasi eta hamar egunera egin zela; hala, datuok eta iritziok alda daitezke egunotan. Izan ere, EHUkoek azaldu dutenez, unibertsitatea osatzen duten eragile denak egokitze-prozesua bizi izan dute azken egunetan.\nArgia.eus api 01 EHU\nErrektoreordeak sinatutako gutuna bidali die Euskal Herriko Unibertsitateak ikasle guztiei martxoaren 25ean, adieraziz nola jaso behar duten fo...